Summary: Ralf Holmlund on ollut työntekijöiden edustaja Wärtsilä Finlandin hallituksessa kahdeksan vuotta ja tehnyt mielestään hyvää työtä. Työmarkkinajärjestöjen kanta henkilöstöedustajiin hallituksissa jakaantuu kahtia.

Ruotsissa sitä on enemmän, Suomessa vähemmän: Keskinäistä luottamusta johtajien ja työntekijöiden välillä.
 Se on juuri sitä, mitä  Ralf Holmlund  yrittää kasvattaa perinteikkäässä konepajayhtiö Wärtsilän hallituksessa. Hän on edustanut työntekijöitä kahdeksan vuotta hallituksessa sen täysivaltaisena jäsenenä.
 Tänä vuonna luottamus on ollut koetuksella, kun maailman talouden nopeat käänteet ovat ajaneet yhtiön vähentämään työvoimaansa jo kahteen kertaan. Juuri päättyneissä toisissa yt-neuvotteluissa päädyttiin irtisanomaan Suomesta 92 henkilöä.
 Pääluottamushenkilönä Holmlund on edustanut toimihenkilöitä ja ylempiä toimihenkilöitä kymmenen vuotta. Siinä ajassa Wärtsilässä on käyty yt-neuvottelut yhdeksäntoista kertaa.
 Hallitustyössä firman etu on tärkeintä, mutta se koituu myös työntekijöiden parhaaksi, Holmlund sanoo. Mårten Lampén / Yle
 Varsinaisesti ne hoidetaan firman johdossa eikä hallituksessa, mutta silti Holmlund on joutunut tekemään itselleen selväksi, ajaako hän hallituksessa ensi sijassa yrityksen vai työntekijöiden asiaa.
 – Kyllä minä olen yrityksen asialla selkeästi. Kun yritys voi hyvin, henkilöstö voi hyvin, hän sanoo.
 Saattaa kuulostaa kabinettien liturgialta, mutta äänestä kuulee, että mies on tosissaan.
 Siksi ei voi olla kysymättä, mitä 185 vuotiaan konepajafirman lattiatason työntekijät tuumaavat Holmlundin roolista. Hallituksessa käsiteltyjä asioita ei voi aina kertoa eteenpäin, vaikka mieli ehkä tekisi, mutta Holmlundin mielestä vastakkainasettelu ei toimi. Johto ja työntekijät ovat samassa veneessä.
 – Ei sitä aina kovin laajasti ymmärretä. Aina on ihmiskohtaloita ja vaikeita tilanteita. Silloin ei aina nähdä mitä päätösten takana on, Holmlund muotoilee yt-tilanteen ankeissa tunnelmissa.
 Holmlundilla on kaksi roolia: pääluottamushenkilö Vaasassa ja toimihenkilöiden edustaja yhtiön hallituksessa.  Antti Kuusiniemi / Yle
 Markkinavoimat tutuksi hallituksessa
 Suuren maailman talousrealiteetteja Holmlund on saanut nähdä hallituksessa aitiopaikalta. Trumpin ja Kiinan kauppasota tuo epävarmuutta ja hyydyttää maailmankauppaa. Laivojen ja voimaloiden rakentamista lykätään, Wärtsilän tilaukset putoavat ja ihmisille pitää jaella potkuja. Tuttujen työkaverien nimiä näkyy irtisanottavien listalla.
 – Yt-neuvottelujen lähtökohta oli iso, onneksi saatiin siitä pudotettua yli puolet pois.
 Yli 30 vuotta sitten Holmlund tuli Wärtsilään ensin konsultiksi, sitten suunnittelijaksi ja takuupäälliköksi. Ensimmäisiä tehtäviä oli olla mukana piirtämässä uutta tehdasta Leningradiin. Tosin tehdasta Neuvostoliitossa ei koskaan käynnistetty.
 Kymmenen vuotta pääluottamusmiehenä on ollut kasvattava kokemus. Hänen mukaansa joskus luottamusmieheksi valitaan se, joka "huutaa ja vastustaa kovimmin". Mutta onko Holmlund onnistunut sillanrakentajana?
 – Se on minun pääsasiallinen tehtävä, että pystytään saamaan luottamusta puolin ja toisin. Väittäisin käsi sydämellä, että olen onnistunut.
 Luottamusta tarvitaan muun muassa paikallisesssa sopimisessa. Siinä kynnyksenä on usein, että työntekijät epäilevät työnantajan liioittelevan yrityksen vastoinkäymisiä ja tinkivän palkkoja sen varjolla.
 Ruotsissa luottamus on vankempaa kuin Suomessa. Tähän johtopäätökseen tuli  Jukka Ahtela  kun hän vertaili Suomen kilpailijamaiden työmarkkinoita Akavalle tekemässään raportissa. Ahtela oli aiemmin Elinkeinoelämän keskusliiton johtaja ja vt. valtakunnansovittelija. Hänen mukaansa ruotsalaista työmarkkinajärjestelmää leimaa pitkä sopimuskulttuurii.
 Palkansaajilla ei yhteistä kantaa
 Akavassa halutaan, että työntekijät päästettäisiin nykyistä useamman yrityksen hallintoon. Nyt laki antaa työntekijöille edustusoikeuden yrityksissä, joissa on vähintään 150 työntekijää. Akavan mukaan  rajaa pitäisi laskea "merkittävästi" .
 Myös SAK:ssa työehtoasiantuntija  Ismo Kokko  haluaa, että henkilöstöedustus laajenisi nykyistä huomattavasti pienempiin yritykseen. Kokon mukaan yrityskoko pitäisi määritellä samaksi kuin yt-lain soveltamisala eli 20-30 hengen kokoisiin yrityksiin.
 Sen sijaan työnantajien EK:ssa soveltamista ei haluta nykyisestä laajentaa.
 EK:n lakiasiainjohtaja Markus Äimälä ei halua yrityksille nykyistä laajempia velvotteita henkilöstön edustuksesta.  Markku Pitkänen / Yle
 – Meistä nykyinen 150 työntekijän raja on paikallaan, sanoo EK:n lakiasiainjohtaja  Markus Äimälä .
 Rajasta ja sen siirtämisestä pitää muodostaa jonkinlainen näkemys, kun yhteistoimintalakia uudistetaan.  Yt-lakityöryhmän  pitäisi saada valmista ensi maaliskuun loppuun mennessä.
 Kokon mukaan rajan madaltamisen lisäksi täytyy pitää huolta siitä, että henkilöstön edustusta ei ohjata sivuraiteelle.
 – Joskus kuulee esimerkiksi laajenneteuista johtoryhmistä, joissa on mukana henkilöstön edustus, mutta päätökset tehdään siinä varsinaisessa johtoryhmässä ilman työntekijöiden edustajia.
 Luottamusta lisää, mutta ei lakipakolla
 Äimälän mielestä työntekijöiden hallitusedustus voi kyllä lisätä tiedonkulkua ja luottamusta, mutta kaikkiin yrityksiin se ei sovi. Asiasta päättäminen olisi jätettävä yrityksiin. EK:ssa muistutetaan, että kehitys on menossa hyvään suuntaan, eikä asiaa pidä lainsäädännöllä ohjata nykyistä enempää.
 Samaa todistaa  Työ- ja elinkeinoministeriön mittaus.  Sen mukaan monessa asiassa mennään hyvään suuntaan: 2000-luvulla työntekijöiden ja johdon suhteiden koetaan muuttuneen avoimemmiksi ja tasapuolisemmiksi.
 EK:n Äimälä sanoo, että luottamusta rakennetaan paremmin jokapäiväisessä kanssakäymisessä kuin vaatimalla työntekijöitä hallituksiin lain voimalla. Luottamus rakentuu henkilöiden kesken.
 – Henkilökemia on tärkeää, ja se, että molemmat osapuolet pyrkivät ymmärtämään toisiaan.
 Onko henkilöstön edustuksella firman hallinnossa merkitystä? Onko työnantajien ja -tekijöiden välillä todellista luottamuspulaa? Keskustele aiheesta perjantaina klo 17:ään saakka.

Joko on muutoksen aika? Ammattiliitot haluavat työntekijät firman hallintoon: Näin Wärtsilässä rakennetaan luottamusta potkuista huolimatta


Summary: Pessimistit elävät muita epäterveellisemmin, mutta synkistely itsessään on jo uhka terveydelle.

Tampereen yliopistossa perjantaina tarkastettavan väitöskirjan mukaan pessimismi on merkittävä riskitekijä sepelvaltimotaudin synnylle ja sen aiheuttamalle kuolleisuudelle.
 Lääketieteen lisensiaatti  Mikko Pänkäläisen  tutkimuksessa seurattiin vajaata 3 000 päijäthämäläistä 52–76-vuotiasta miestä ja naista reilun kymmenen vuoden ajan. Aluksi tehtiin kysely  (Life orientation test revised) , jolla selvitettiin, kuinka paljon heillä on optimistisia ja pessimistisiä luonteenpiirteitä.
 Tutkimuksen aikana selvisi, että pessimistisimmillä miehillä oli yli nelinkertainen riski sairastua sepelvaltimotautiin verrattuna vähiten pessimistisiin. Pessimistisimmillä oli myös vaara kuolla sepelvaltimotautiin yli kaksinkertaisesti muihin tutkittuihin verrattuna.
 – Näyttää siltä, että pessimismi on oma itsenäinen riskitekijä. Vaikka elintavat, kolesterolit ja verensokerit otettiin pois laskuista, pessimismi yksin selitti sepelvaltimotaudin kasvua, sanoo Pänkäläinen.
 Pänkäläinen luonnehtii pessimismiä maailmankatsomukseksi, jossa ihminen odottaa huonoja asioita tapahtuvaksi ennemmin kuin hyviä. Pessimisti odottaa asioiden menevän pieleen.
 Tutkimuksessa huomattiin, että pessimismiin taipuvilla ihmisillä elimistön tulehdustaso oli kohonnut.
 – Ihmisillä on sekä optimistisia että pessimistisiä piirteitä. Tämän tutkimuksen mukaan optimismista ei ole hyötyä. Hyöty tulee siitä, että pessimistisiä piirteitä ei ole kovin paljon.
 Pessimisteillä huonot elintavat
 Jo aiemmin on tiedetty, että masentuneet ihmiset sairastuvat helpommin sepelvaltimotautiin, mutta persoonanpiirteitä ei ole aiemmin linkitetty tieteellisellä tasolla fyysiseen sairastamiseen.
 – Minulle oli yllätys, että pessimismi nousi niin selvästi esiin itsenäisenä riskitekijänä. Maailmalla on tehty tutkimuksia, että tulehdustila ei selitä pessimismiä, vaan toisin päin.
 Tutkimuksessa myös selvisi, että pessimistit elävät epäterveellisemmin kuin muut. Heillä ei ollut myöskään halua muuttaa elintapojaan.
 Sepelvaltimotautia aiheuttavat pessimismin lisäksi korkea verenpaine, kolesteroli, ylipaino, tupakointi ja vähäinen liikunta.
 Ikihyvä Päijät-Häme -tutkimushanke selvitti paikallisten riskiä sairastua sepelvaltimotautiin kyselylomakkeilla, verikokeilla ja terveystarkastuksilla vuosina 2002–2012. Juha-Petri Koponen / Yle
 Pessimismi kasvaa nuoruusiässä ja on pysyvää
 Pessimismiä ja optimismia pidetään melko pysyvinä luonteenpiirteinä, jotka kehittyvät ennen aikuisikää. Tutkimusryhmän vanhimmat ikäluokat olivat nuorempia pessimistisempiä. Pänkäläisen mukaan samanlaisia tuloksia on saatu muissakin tutkimuksissa ympäri maailmaa.
 – Lapsuus- ja nuoruusiän taloudelliset vaikeudet ja huonot perheolot aiheuttavat pessimismiä. Aineellinen hyvinvointi on ennen ollut huonompaa, siksi pessimismi on vanhemmilla ikäpolvilla suurempaa.
 Koska kyseessä on luonteenpiirre, siitä eroon pääseminen on varsin vaikeaa.
 – Yksittäisissä asioissa synkistelystä voi oppia pois. Saattaa olla, että pessimistisestä maailmankatsomuksesta ei pääse eroon. Siitä huolimatta pessimismin selvittämisestä voi olla hyötyä.
 Pänkäläisen mukaan sairauksien ennaltaehkäisyssä kannattaisi selvittää taipumus pessimistiseen luonteenlaatuun. Silloin muihin riskitekijöihin voisi puuttua hanakammin.
 – Pessimisti lähtee vähän nihkeästi tällaiseen, koska hän ajattelee, ettei siitä mitään hyötyä kuitenkaan ole. Yhtälailla siitä on hyötyöä sekä optimistille että pessimistille, että pitää elintavoistaan huolta, toteaa Pänkäläinen.
 Lääketieteen lisensiaatti Mikko Pänkäläisen väitöstutkimus tarkastetaan perjantaina 22. marraskuuta poikkeuksellisesti Päijät-Hämeen keskussairaalassa. Väitöskirjan voi lukea verkosta:  Pessimism as a Risk Factor for Coronary Heart Disease
 Mikko Pänkäläisen tutkimus pessimismin yhteydestä sepelvaltimotautiin on kiinnostanut ympäri maailmaa. Juha-Petri Koponen / Yle

Tutkimus vahvistaa: Pessimisti on altis sydänsairauksille ja haluton muuttamaan elintapojaan


Summary: Väestörekisterikeskuksen Taisto19-harjoituksessa hakkeriryhmä vaatii organisaatiolta lunnaita ja toteuttaa kyberhyökkäyssarjan.

235 julkista organisaatiota sai 10.10 uhkavaatimuksen, jossa #Tietovuoto321-niminen aktivistiryhmä uhkaa toteuttaa kyberhyökkäyksen, jos sille ei makseta vaadittuja lunnasrahoja bitcoineina määräaikaan mennessä.
 Kysessä on Väestörekisterikeskuksen johtama Taisto19-harjoitus, mutta tilanne on realistinen ja voisi nykyään olla myös täyttä totta.
 Ensimmäisen uhkavaatimuksen jälkeen tilanne kehittyy hiljalleen, minkä jälkeen varsinaisena harjoituspäivänä organisaatiota vastaan tehdään kyberhyökkäys tai hyökkäyksiä. Tällä viikolla mahdollisia harjoituspäiviä on ollut kaksi ja ensi viikolla vielä yksi.
 Koska harjoituksen kuvaamia uhkia ei välttämättä voida tosielämässä tehokkaasti torjua etukäteen, on harjoituksen tarkoituksena erityisesti kehittää organisaation kykyä selvitä hyökkäyksestä.
 Kyberuhkiin herätty viime aikoina
 Taisto-harjoitus järjestetään nyt toista kertaa. Harjoituksesta vastaavan väestörekisterikeskuksen johtavan eritysasiantuntijan  Kimmo Rouskun  mukaan vastaanotto organisaatioissa on ollut innostunut.
 Hänen mukaansa organisaatioissa on herätty viime vuosina siihen, että niihin kohdistuu uudenlaisia uhkia ja kyberhyökkäys voi tapahtua todellisuudessakin.
 Tänä vuonna esimerkiksi  Kokemäkeä  ja  Poria  vastaan on tehty kyberhyökkäyksiä.

Yli 200 kuntaa ja julkista organisaatiota harjoittelee toimintaa kyberhyökkäystilanteessa


Summary: Valtakunnansovittelijan johdolla ei istuta ennen kuin 700 pakettilajittelijan kiista on ratkaistu.

Suomen Ammattiliittojen Keskusjärjestö SAK

Postilakon umpisolmun ratkaisemiseksi turvauduttiin torstaina poikkeuksellisiin toimiin. Ensin omistajaohjausministeri  Sirpa Paatero  (sd.) ilmoitti, että Postin ja PAUn välistä ongelmaa selvittämään on nimetty neljä työmarkkinakonkaria. Selvityshenkilöt ovat työmarkkina-asiantuntija  Jukka Ahtela , entinen SAK:n puheenjohtaja ja ex-kansanedustaja  Lauri Ihalainen , eläköitynyt EK:n työmarkkinajohtaja  Lasse Laatunen  sekä Palvelualojen ammattiliiton PAMin entinen puheenjohtaja  Ann Selin .
 Tämän jälkeen valtakunnansovittelija  Vuokko Piekkala  kertoi STT:lle, etteivät PAU ja Palta sovittele työriitaansa hänen johdollaan hetkeen. Hänen mukaansa pakettilajittelijoita koskeva asia tulee sopia ennen kuin valtakunnansovittelijan neuvottelupöytään palataan muutoin.
 – Siksi olemme päätyneet siihen, että me ei täällä vähän aikaan istuta. Katsotaan ensin, miten 700 hengen asia saadaan järjestymään.
 Posti siirsi syksyllä noin 700 pakettilajittelijaa tytäryhtiöönsä Posti Palvelut Oy:hyn ja Teollisuusliiton työehtosopimuksen piiriin. Ammattiliitto PAU ei hyväksy siirtoa.
 Hätiin pyydetyt selvityshenkilöt kokoontuvat heti perjantaiaamuna kello 8.30 valtakunnansovittelijan toimistoon. He ovat varautuneet käyttämään työhönsä koko viikonlopun. Lasse Laatunen kertoi STT:lle torstaina, että tarkoitus on saada valmista kolmessa päivässä.
 Aloite kiistan osapuolilta
 Ministeri Paatero korosti torstaina iltapäivällä, että aloite työryhmälle tuli Postilta ja PAUlta.
 – Heillähän ei ole mitään virallista mandaattia, mutta he ovat kaikki luotettuja henkilöitä, jotka ovat monissa erilaisissa neuvotteluissa olleet etsimässä ratkaisuja. Uskon, että kun nämä kaksi osapuolta luottavat heihin kaikkiin neljään, niin he myöskin näkevät, että sieltä sellainen ratkaisu on saatavissa, jonka molemmat osapuolet voivat hyväksyä, Paatero kommentoi asiaa eduskunnassa.
 PAUn puheenjohtajan  Heidi Niemisen  mukaan postilaisten tes-neuvotteluita jumittavan pakettilajittelijakiistan ratkaisun avaimet ovat nyt Postin hallituksen ja sitä ohjeistavan valtio-omistajan käsissä.
 Posti kertoi Twitterissä torstai-iltana selvityshenkilöiden julkistamisen jälkeen, että asian selvittämiseen toivotaan nyt työrauhaa, eikä Postilla ole tässä vaiheessa asiaan lisättävää.
 Rinne: Työehdot turvataan
 Pääministeri  Antti Rinne  (sd.) lupasi torstaina eduskunnassa, että 700 pakettilajittelijan työehdot turvataan. Rinteen mukaan hallitus aikoo lisäksi huolehtia, että työehtosopimusshoppailu loppuu Suomessa.
 Rinne korosti, että Postin aikeet tehdä isoja muutoksia olivat nähtävillä jo keväällä ennen eduskuntavaaleja.
 – Kun hallitus aloitti kesällä, ensimmäinen tieto oli, että tullaan siirtämään koko PAUn sopimuksen piirissä oleva väki Medialiiton ja Teollisuusliiton väliseen sopimukseen, mikä olisi tarkoittanut, että yli 9 000 ihmisen työehdot olisivat heikentyneet 30-50 prosenttia. Tämä estettiin hallituksen toimesta yksiselitteisesti.
 Rinteen mukaan 700 ihmistä siirrettiin toisen työehtosopimuksen piiriin ilman, että hallitus tiesi konkreettisesta päätöksestä.

Apuun hälytetty selvittelyryhmä alkaa avata Postin umpisolmua hetimiten ja valmista on tarkoitus saada kolmessa päivässä


Summary: Demokraattien Adam Schiff kommentoi asiaa useina päivinä kuultujen todistajanlausuntojen jälkeen.

Yhdysvaltain presidentti  Donald Trump  on mennyt paljon pidemmälle kuin entinen presidentti  Richard Nixon , väittää Trumpin virkarikossyytekuulemisia johtava demokraattien  Adam Schiff . Schiff viittasi väitteisiin, joiden mukaan Trump olisi pidättänyt sotilasapua Ukrainalta, jotta voisi painostaa maan johtoa etsimään kielteistä tietoa demokraattien presidenttiehdokkaaksi pyrkivästä  Joe Bidenista  ja tämän pojasta.
 Yhdysvalloissa edustajainhuoneen demokraatit ovat aloittaneet virkarikostutkinnan Trumpia vastaan, koska katsovat Trumpin käyttäneen asemaansa väärin oman etunsa ajamiseksi.
 – Trumpin toimet ovat paljon vakavampia kuin ala-arvoinen murto demokraattien päämajaan, tiedusteluvaliokunnan puheenjohtaja Schiff sanoi viitaten Watergate-skandaalin alkuhetkiin.
 – Tämä on paljon enemmän kuin mikään mitä Nixon teki, hän lisäsi.
 Schiff esitti Nixon-viittauksen useiden Trumpin virkarikostutkinnassa kuultujen todistajanlausuntojen jälkeen. Torstaina tutkinnassa kuultiin esimerkiksi Ukrainassa työskennellyttä yhdysvaltalaisdiplomaattia  David Holmesia , jonka todistus tuki Yhdysvaltain EU-suurlähettilään  Gordon Sondlandin  päivää aiemmin kuulemisessaan kertomaa.
 Sondlandin mukaan Ukrainan sotilasapu oli sidottu maan käynnistämään tutkintaan Joe Bidenista ja tämän pojasta  Hunter Bidenista .
 – Mielestäni ei ole mitään vaarallisempaa kuin epäeettinen presidentti, joka uskoo olevansa lain yläpuolella, Schiff kommentoi kuulemisten jälkeen.
 Pienestä murrosta paisui koko maata ravistellut skandaali
 Nixonin presidenttiyden kohtaloksi koitunut tapahtumaketju käynnistyi vuonna 1972, kun Washington Postin nuoret toimittajat  Bob Woodward  ja  Carl Bernstein  alkoivat setviä rutiiniluontoiselta näyttänyttä juttua: demokraattipuolueen päämajaan oli murtauduttu Washingtonissa Watergate-rakennuksessa. Mutta sitten nimetön soittaja, liittovaltion poliisin FBI:n kakkosmies  Mark Felt , vihjasi Woodwardille, että jutun takana piili jotain paljon suurempaa.
 Tästä ensimmäisestä yhteydenotosta alkoi pitkä salamyhkäisten tapaamisten sarja, jonka aikana "syväkurkuksi" kutsuttu Felt paljasti toimittajille salaisia tietoja Valkoisen talon sekaantumisesta murtoon. Murtautujien tarkoituksena oli piilottaa rakennukseen kuuntelulaitteita demokraattien vaalikampanjan urkkimiseksi.
 Skandaali paisui nopeasti, ja Valkoisen talon yritykset peitellä tapausta vain pahensivat tilannetta. Lopulta Nixon joutui eroamaan vuonna 1974 virkarikossyytteiden uhkaamana.

Trump on mennyt paljon pidemmälle kuin Nixon aikoinaan, väittää virkarikossyytekuulemisia johtava demokraatti


Summary: Helsingin keskustaan on saapunut tuttu ilmiö maailman metropoleista: tyhjillään olevat asunnot.

Suomen Hypoteekkiyhdistys Hypo arvioi, että asuntomarkkinoiden näkymät riippuvat jatkossakin koroista ja kaupungistumisesta, kertoo yhdistys asuntomarkkinakatsauksessaan.
 Hypon mukaan muutaman kasvukeskuksen ulkopuolella asuntojen hinnat ovat laajalti laskussa. Asuntojen hintakehityksen ennuste ensi vuodelle on nolla prosenttia, ja joka toisen asunnon arvo laskee, katsauksessa todetaan.
 Tyhjien asuntojen ongelmasta on tähän asti puhuttu lähinnä syrjäseutujen yhteydessä, mutta nyt sama ilmiö näkyy Hypon mukaan Helsingin ydinkeskustassakin. Syyt tosin ovat erilaiset. Kun haja-asutusalueilla tyhjien asuntojen syynä on myynnin mahdottomuus, arvoalueilla kyse on puolestaan myyntihalujen minimaalisuudesta.
 Helsingin Kluuvissa asunnoista on Hypon mukaan tyhjillään jo yli 40 prosenttia ja Kaartinkaupungissa liki joka kolmas. Vuonna 2011 vastaavat luvut olivat alle 20 prosenttia.
 Hypo huomauttaa, että yksi syy tyhjien asuntojen lisääntymiseen Helsingin keskustassa on se, että pankkitilien ollessa miinuksella asuntojen arvo siellä nousee edelleen. Tällöin vähenee into myydä tai ottaa asunto jatkuvaan käyttöön.
 Toimivana ratkaisukeinona Hypo ehdottaa korotettua kiinteistöveroa pysyvämmin tyhjinä oleville asunnoille. Kannustin toimisi samaan tapaan kuin rakentamattoman maan korotettu kiinteistövero, jolla pyritään kannustamaan tontin omistajaa rakentamaan alue valmiiksi.

Hypo: Korot ja kaupungistuminen määräävät asuntomarkkinoiden näkymät jatkossakin


Summary: Valkoisen talon entinen Venäjä-asiantuntija Fiona Hill tyrmää väitteet siitä, että Ukraina olisi sekaantunut vuoden 2016 vaaleihin.

Valkoisen talon entinen Venäjä-asiantuntija  Fiona Hill  varoittaa, että Venäjä on jo valmis toteuttamaan samantasoista vaalihäirintää kuin vuoden 2016 presidentinvaaleissa.
 Hill julkaisi kirjallisen todistajanlausunnon ennen Yhdysvaltojen presidentin  Donald Trumpin  virkarikostutkintaan kuuluvaa julkista kuulemista. Kuuleminen alkaa kello 16 Suomen aikaa.
 Venäjästä Yhdysvaltojen kansallisessa turvallisuusneuvostossa aikanaan vastannut Hill sanoo, että on myös kiistattomasti selvää, Venäjä hyökkäsi systemaattisesti demokraattisten instituutioiden kimppuun vuonna 2016.
 Lyhyessä lausunnossaan Hill tyrmää väitteet siitä, että Ukraina olisi vaikuttanut vuoden 2016 vaaleihin ja suosinut  Hillary Clintonia .
 Uutiskanava CNN:n  mukaan muun muassa Trump, hänen henkilökohtainen asianajajansa  Rudy Giuliani  ja eräät republikaanien kongressiedustajat ovat tukeneet näitä väitteitä.
 – Kieltäydyn vahvistamasta vaihtoehtoista kertomusta siitä, että Ukraina olisi vihollinen, ja että Ukraina – ei Venäjä – olisi hyökännyt meitä vastaan vuonna 2016, Hill kirjoittaa todistuksessaan.
 Hillin mukaan tällaiset ”sepitteet” ovat vahingollisia ja ne ovat Venäjän levittämiä.
 – Kansaamme revitään rikki ja totuus kyseenalaistettu.
 Hill on riippumaton ulkopolitiikan asiantuntija, joka on palvellut sekä demokraatti- että republikaanipresidenttejä. Hänet pestattiin kansalliseen turvallisuusneuvostoon toissa vuonna Venäjän ja Euroopan asiantuntijaksi. Hänen toimialaansa kuului myös Ukraina.
 Trump tviittasi hämmentävää tietoa puhelinhistoriastaan
 Kongressiedustajien kuultavana on parhaillaan myös Ukrainassa työskennellyt yhdysvaltalaisdiplomaatti  David Holmes . Holmes on kertonut aiemmin kongressin tiedusteluvaliokunnalle kuulleensa Trumpin ja Sondlandin heinäkuussa käymän puhelinkeskustelun kiovalaisessa ravintolassa.
 Holmes on kuvaillut, että Trump puhui niin lujaa, että Sondlandin oli siirrettävä puhelin kauemmaksi korvastaan.
 Holmesin mukaan Sondland totesi puhelussa Trumpille Ukrainan presidentin olevan valmis aloittamaan Bideniin kohdistuvan tutkinnan. Diplomaatin mukaan Sondland totesi presidentin olevan Ukrainan suhteen kiinnostunut vain isoista asioista, kuten Biden-tutkinnasta.
 Trump tviittasi kesken kuulemistilaisuuden, että toisen henkilön käymän puhelinkeskustelun sisältöä on käytännössä mahdotonta kuulla, sillä Trumpin omassa puhelinhistoriassa tällaista ei ole käynyt koskaan.
 Trump kertoo nähneensä ihmisten tekevän puheluita koko elämänsä. Hänen mukaansa ikinä ei ole ollut sellaista tilannetta, jossa hän olisi kuullut puhelun sisällön, ellei kaiutin ole ollut päällä.
 Presidentti korostaa, että hänellä on erinomainen kuulo ja kehottaa kokeilemaan, voiko toisen puhelun sisällön todellakin kuulla.
 Lue myös :
 Trumpin virkarikostutkinta: Näistä syistä häntä epäillään ja näin republikaanit vastaavat syytöksiin
 Trumpin kampanjapäällikkö Manafort levitti teoriaa, jossa demokraattien tietomurron takana oli Ukraina eikä Venäjä
 Trumpin rikostutkinta paljastaa: Bolton raivostui Valkoisen talon Ukraina-hankkeesta

Venäjä on jo valmis vaikuttamaan vuoden 2020 presidentinvaaleihin, sanoo Valkoisen talon entinen Venäjä-asiantuntija


Ruokavirasto on päättänyt keskeyttää yt-neuvottelut virastolle myönnetyn lisämäärärahan vuoksi.
 Virasto kertoo tiedotteessa, että eduskunta hyväksyi keskiviikkona lisätalousarvion, jossa virastolle annetaan 3,3 miljoonan euron määräraha.
 Lisämääräraha helpottaa Ruokaviraston tiukkaa taloustilannetta ensi vuonna, joten viraston viiden miljoonan euron säästöjä ei tarvitse saavuttaa.
 Ruokavirasto  kertoi lokakuussa  aloittavansa yt-neuvottelut tavoitteenaan tasapainottaa talouttaan. Sopeuttamistoimenpiteiden arvioitiin alustavasti aiheuttavan enintään 95 henkilötyövuoden vähennystarpeen ja enintään 15 henkilön osa-aikaistamisen.
 Lisäksi virasto suunnitteli koko henkilöstönsä lomauttamista määräajaksi.
 Ruokavirasto muistuttaa, että yt-neuvottelujen keskeytyksestä huolimatta sopeuttamistarve on edelleen olemassa.
 – Ruokavirasto jatkaa talouden ja toiminnan sopeuttamista. Eduskunnan osoittama lisämääräraha antaa virastolle aikaa etsiä mahdollisuuksia tulojen lisäämiseen ja säästöjen saavuttamiseen, Ruokaviraston pääjohtaja  Antti-Jussi Oikarinen  sanoo tiedotteessa.
 Ruokavirasto aloitti toimintansa vuoden 2019 alussa. Virastossa työskentelee noin tuhat työntekijää. Viraston henkilöstö työskentelee kahdellakymmenellä paikkakunnalla.

Ruokavirasto sai lisärahoitusta – yt-neuvottelut keskeytetään


Summary: Teknologiajätit kilpailevat ajatustenlukulaitteista. Nextmindin ensi vuonna myyntiin tuleva laite lukee jo aivokuorta ja sillä voi pelata pelejä.

Mitä jos voisi lähettää tekstiviestin ilman käsiä, pelkästään ajattelemalla viestin lähettämistä? Tai ohjata televisiota pelkän ajatuksen voimalla?
 Tämä kaikki on tutkija  Sid Kouiderin  mukaan jo mahdollista.
 Kasvuyritystapahtuma Slushissa julkaistu Nextmind-yrityksen laite ottaa komentonsa suoraan aivokuorelta.
 Nextmindin toimitusjohtaja Sid Kouiderinnäyttää videolta miten yhtiön kehittämällä aivopannalla voidaan ohjata älytelevision valikkoja ja pelata tietokonepelejä. Laite on kämmenen kokoinen pallukka, joka painetaan takaraivoa vasten.
 – Aivoissa tapahtuu asioita, joita koet, mutta joita et pysty selittämään muille. Lukemalla aivokuorta ja yhdistämällä se tietokoneeseen voidaan visualisoida asioita, joita ei pystytä edes sanoittamaan, hän sanoo. Koiuderin mukaan ei vielä edes tiedetä, mitä kaikkea voidaan saavuttaa, kun ihmisen aivot yhdistetään tietokoneeseen. Hänellä itsellään on siitä paljon ideoita.
 Tietokoneelta voisi hakea esimerkiksi valokuvan pelkästään ajattelemalla sitä. Tai omista mielikuvista voisi luoda virtuaalimaailman.
 Laite lukee ajatukset tai komennot suoraan aivoista
 Sid Kouider on neurotieteiden professori. Ennen yrityksen perustamistaan pari vuotta sitten hän ehti tutkia alaa 15 vuotta.
 Nexmindin laitetta on ollut luomassa hänen lisäkseen neurotieteilijöitä ja koneoppimisen asiantuntijoita. Yhtiön tiimissä työskentelee 15 ihmistä.
 – Aivojen signaalit ovat hyvin hälyisiä ja siksi on vaikea luoda toimivia ohjausmenetelmiä, Kouider sanoo.
 – Nyt me alamme kyetä dekoodaamaan visuaalista tietoisuutta aivoista reaaliajassa. Päivittäisiin käyttösovelluksiin.
 Ensimmäiset Kouiderin videolta näyttävät sovellukset ovat jonkinlainen sohvaperunan unelma.
 Kouiderin esittämällä videolla laite lukee aivoista silmien katseen kohdistumista ja sitä kautta ohjaa televisiota. Edes kaukosäädintä tai ääntä ei tarvita.
 Laitetta voi jo tilata, mutta ensimmäiset toimitukset ovat Koudierin mukaan vasta ensi vuonna. Se on kehittäjäversio, jolla yhtiö houkuttelee muita yrityksiä tuotekehitykseen.
 Yle ei päässyt testaamaan laitetta.
 Aalto-yliopiston neurotieteen ja lääketieteellisen teknologian laitoksen apulaisprofessori Lauri Parkkonen toteaa, että Sid Kouider on tunnustettu aivotutkija. Tv:n kanavan vaihtaminen "ajatuksen voimalla" tai katsetta suuntaamalla on hänen mukaansa teknisesti mahdollista. Mutta esimerkiksi valokuvan automaattinen hakeminen pelkästään ajattelemalla sitä ei ole mahdollista kuin aivan pienestä joukosta kuvia.
 – Niihinkin liittyvä aivotoiminta pitää koneelle ensin opettaa, Parkkonen kertoo sähköpostitse.
 Hän epäilee, onko tv-kanavan vaihtaminen "ajatuksia lukemalla" kovin järkevää.
 – On helpompi ohjata tv:tä esimerkiksi kameran kuvaamalla kädenliikkeellä kuin pitää EEG-elektrodeja tai EEG-pantaa päässään tuota tarkoitusta varten, Parkkonen kirjoittaa.
 Kuka valtaa ajatusohjausmarkkinat?
 Aieohjaus – ajatuksen voimalla laitteiden ohjaaminen – on jo joka tapauksessa jo totta. Sitä kehitetään eri puolilla maailmaa.
 Viime vuonna Slushissa esiteltiin Ctrl Labsin aiheohjauslaite. Se oli ranneke, joka luki käden hermoratojen signaalia.
 Facebook kehittelee myös aivo-ohjausta ja ostikin sittemmin Ctrl Labsin. Myös  Elon Muskilla  on kehitteillä oma aieohjauslaitteensa. Toisin kuin Nextmindin laitteessa, Muskin Neuralink-yhtiössä kehitteillä olevassa laitteessa pitää porata reikä päähän. Koneita ohjataan siis aivoimplanttien avulla.
 Sid Koudierin mukaan Nextmindin laite eroaa Ctrl Labsin laitteesta siinä, että se tulkitsee suoraan aivotoimintaa, ei käden hermoratojen komentoja. Eikä siinä tarvitse porata päähän reikiä.
 Netxmindin lehdistötiedote määrittelee, että laite on “on aivojen toimintaa aistiva laite, joka mahdolilstaa pelaamisen ja sähkö- ja mobiililaitteiden ohjauksen ajatusten avulla. Kyse on uudesta aivojen toimintaa aistivan teknologiasta ja koneoppimisen yhdistämisestä digitaalisiksi komennoiksi”.
 Nextmid on siis jonkinlainen kannettava aivomittari, joka mittaa kallon läpi ihmisen näköaivokuorta.
 – Teimme oman laitteen, omat tarkat sensorit ja kehitimme samaan aikaan koneoppivat algoritmit jotka mittaavat ja tulkitsevat dataa reaaliajassa.
 Nextmindiin sijoittaneen  Sune Alstrupin  mukaan yhtiöllä on etumatka nimekkäämpiin kilpailijoihin. Alstrupin ohella yhtiöön on sijoittanut Nordic Maker sijoitusrahasto sekä suomalainen Sisu Game Ventures. Yhteensä rahoitusta on 4,6 miljoonaa euroa. Osa siitä on erilaisia julkisia palkintoja ja apurahoja.

Tässä se laite on! Koneita voi ohjata jo ajatuksen voimalla – aieohjaus ja ”ajatustenluku” on osin tätä päivää


Summary: Puolueet väittelevät, vaatiko presidentti Trump Ukrainalta vastapalvelusta, jos hän itse kiistää asian. Vaatimuksen kerrotaan silti olleen kaikkien tiedossa.

Yhdysvalloissa EU-suurlähettiläs  Gordon Sondlandin  todistus presidentin virkarikostutkinnassa eilen keskiviikkona on repäissyt kahden pääpuolueen välisen mielipide-eron entistä syvemmaksi kuiluksi.
 Demokraattipoliitikot ovat riemuinneet siitä, että republikaanipuolueen korkea-arvoinen jäsen myönsi edustajainhuoneen tiedusteluvaliokunnan edessä, että hänen mielestään presidentti  Donald Trump  vaati Ukrainalta poliittisia vastapalveluksia vastineeksi USA:n sotilasavusta.
 Republikaanit puolestaan kiinnittävät huomion kuulemisen kohtaan, jossa Sondlandilta kysyttiin, saiko hän joltakulta Yhdysvaltain johtoon kuuluvalta henkilöltä käskyn vaatia, että Ukraina ilmoittaisi Trumpin vastustajiin kohdistuvasta rikostutkinnasta ehtona annettavalle tuelle. Sondland vastasi "ei".
 Demokraattien "Watergate-hetki"
 Monelle demokraatille Sondlandin todistus oli "John Dean -hetki", kirjoittavat demokraattipuolueeseen kallellaan olevat tiedotusvälineet.
 John Dean  oli Valkoisen talon työntekijä, joka todisti vuonna 1973 silloista presidentti  Richard Nixonia  vastaan Watergate-skandaalin yhteydessä. Kuten tunnettua, Nixon joutui pian tämän jälkeen eroamaan.
 Sondland todisti selkeästi ja suoraan, että hän työskenteli Trumpin lakimiehen Rudy Giulianin kanssa yhdessä, presidentin ohjeiden mukaan, jotta Ukraina antaisi tiettyjä vastapalveluksia vastineeksi Yhdysvaltain sotilasavusta, kirjoittaa  CNN-uutiskanava .
 – Kaikkein suurin päivä! Tämä muuttaa kaiken. [Trumpin] puolustuksesta ei ole enää mitään jäljellä, riemuitsi entinen kongressiedustaja ja presidenttien  Bill Clinton  ja  Barack Obama  avustajana toiminut  Rahm Emanuel .
 Demokraattien piirissä Sondlandin puheet ovat "savuava ase", tieto, joka kaataa Trumpin presidenttiyden.
 The New York Times -lehti  muistuttaa kuitenkin, että John Deanilla oli täsmälliset tiedot Nixonin aikeista ja puheista. Sondlandilla sen sijaan ei ollut muistiinpanoja, eikä hän muistanut tapahtumia kovinkaan täsmällisesti. Trump ei ole antanut hänelle selviä määräyksiä, mihin republikaanit heti tarttuivat.
 Republikaanit: arvoton todistus
 Republikaanit näkevät Sondlandin todistuksen aivan eri tavalla. Heidän mielestään Sondlandin puheilla ei ole mitään arvoa, ja itse asiassa koko tutkinta pitäisi niiden perusteella lopettaa.
 Tiedotusvälineet käyvät samalla omaa keskinäistä sotaansa. Uutiskanava CNN kuvasi Sondlandin todistusta "pommiksi", kun taas republikaaneja lähellä olevan  Fox News -kanavan mielestä  republikaanisenaattori  Mike Turnerin  tekemät kysymykset olivat "se todellinen pommi".
 Turner asetti kuulustelussa Sondlandille tiukkoja kysymyksiä. Kuulustelu huipentui, kun Turner vaati täsmennystä: pitikö paikkansa, ettei kukaan republikaanijohtaja ollut kertonut Sondlandille, että Ukrainalle annettava apu pitäisi sitoa Bideniin kohdistuvaan rikostutkintaan.
 Sondland vastasi: "Pitää paikkansa".
 Turner jatkoi huomiolla, ettei Sondlandilla ollut minkäänlaista todistetta siitä, että Trump olisi vaatinut vastapalvelusta.
 – Kyllä, lukuunottamatta omaa olettamustani, vastasi Sondland.
 Republikaaniosapuoli on levittänyt tätä videokatkelmaa sosiaalisessa mediassa todisteena siitä, että Sondlandin todistukset ovat pelkkiä olettamuksia ja kuulopuheita, ja siten arvottomia.
 – Sondland oli sydämellinen, ystävällinen todistaja, halukas miellyttämään jokaista kysyjää. Tämä tekee hänestä ehkä hyvän diplomaatin, mutta se teki hänen todistuksestaan sekavan ja ristiriitaisen - ja pohjimmiltaan mitättömän, kirjoitti konservatiivinen  The New York Post pääkirjoituksessaan .
 Presidentti Trump on jo ehtinyt todeta, että virkarikostutkinta voitaisiin Sondlandin todistuksen perusteella lopettaa aiheettomana.
 Kuinka aito oli presidentin puhelu?
 Republikaanit kiinnittivät paljon huomiota syyskuun 9. päivänä käytyyn puhelinkeskusteluun Sondlandin ja Trumpin välillä. Sondland oli puhelun aikana kysynyt Trumpilta, mitä tämä halusi Ukrainalta.
 – En tahdo mitään. En tahdo mitään. En tahdo mitään vastapalvelusta. Käske [Ukrainan presidentti  Volodymyr ]  Zelenskyin  tehdä se, mikä on oikein, Sondland siteerasi Trumpin vastausta.
 Demokraattipuoli huomauttaa tähän, että kun puhelu tapahtui, ilmiantaja oli jo paljastanut Trumpin ja Zelenskyin yhteydenpidon ja Trumpin Zelenskyille tekemän pyynnön teettää rikostutkintaa. Trumpilla oli siis hyvä syy kertoa julkisuuteen, ettei hän vaatinut Ukrainalta vastapalveluksia, piti asia paikkansa tai ei.
 Kuulemisen jälkeen  Trump kuvattiin  Valkoisen talon nurmikolla mukanaan nippu papereita, joihin oli kirjoitettu suurilla kirjaimilla samat lauseet, jotka Sondland oli toistanut.
 Trumpin virkarikostutkinnassa korostuneekin jatkossa se, kuinka oli mahdollista, että Trumpin toiveet Ukrainan suhteen olivat kaikkien tiedossa, vaikka Trump tai muutkaan republikaanijohtajat eivät kertoneet toiveistaan suoraan.
 Sondlandin mukaan kaikki – ulkoministeri  Mike Pompeo , energiaministeri  Rick Perry , varapresidentti  Mike Pence  ja Valkoisen talon hallintopäällikkö  Mick Mulvaney  – olivat kuviossa mukana.
 EU-suurlähettiläs Sondland: Koko Yhdysvaltain ulkopoliittinen johto tiesi yrityksistä painostaa Ukrainaa
 – Tiedän, että tämän komitean jäsenet ovat usein mahduttaneet monimutkaiset asiat yksinkertaiseen kysymykseen: vaadittiinko vastapalvelusta? [...] Vastaus on "kyllä", Sondland tiivisti todistuksensa.
 Trumpin virkarikostutkinta: Näistä syistä häntä epäillään ja näin republikaanit vastaavat syytöksiin

Demokraatit: "Todistus tuhosi Trumpin puolustuksen", republikaanit: "Vapautti Trumpin epäilyistä" – Puolueiden reaktiot Sondlandin todistukseen kuin yö ja päivä


Summary: Innokkaimmat hiihtoharrastajat ovat ehtineet hiihtää jo satoja kilometrejä kuten Lahdessa.

Maastohiihdon harrastajat pääsivät jo hetkeksi ottamaan tuntumaa ensilumenladuilla Etelä-Suomessa, mutta suksien luisto katkesi lämpöaaltoon. Moni hakee hiihtokilometrejä nykyään myös kauempaa.
 Lahdessa marraskuun ensimmäisenä päivänä avattu ensilumenlatu  päätettiin sulkea  vajaan kolmen viikon käytön jälkeen.
 – Latu on huonossa kunnossa. Kostea ilma on pehmentänyt latupohjaa, ja maata on paikoin näkyvissä. Paikkauksia ei tällä säällä kannata tehdä, kertoo liikuntapaikkamestari  Arto Manninen .
 Käyttäjiä Salpausselän maastossa puolentoista kilometrin lenkillä on ollut Mannisen mukaan satoja päivittäin ja viikonloppuisin vielä enemmän.
 Nyt odotellaan jälleen sään kylmenemistä.
 Arto Mannisen mukaan ensilumenladun kunnostus vaatii pikkupakkaisia. Tuija Veirto / Yle
 – Latuja aletaan kunnostaa heti uudestaan, kun sääolosuhteet sen taas sallivat.
 Hiihtoputkeen tai Lapin lumille
 Kilpahiihtoa harrastavat hämeenlinnalaiset kaksospojat  Jukka  ja  Lauri Vähävihu  ovat hakeneet lumituntumaa Jämijärven hiihtoputkessa ja kerran Valkeakosken ensilumen ladulla. Ensi viikolla he matkustavat Lappiin Saariselälle lumileirille.
 – Kyllä harmittaa, kun täällä etelässä ei tähän vuodenaikaan pääse hiihtämään, sanoo Jukka Vähävihu.
 Hiihtokilometrejä kummallakin on 200-300 kilometrin välillä. Vaikka Jämijärvelle matkaa on parin tunnin ajon verran, siellä käyntiä helpottaa se, että poikien vaari asuu lähellä hiihtoputkea.
 Lahdessa ei peritä latumaksua - ainakaan vielä
 Lahden ensilumenlatu on ollut käyttäjille maksuton ja sellaisena toistaiseksi pysyy.
 Latumaksusta on liikuntatoimenjohtaja  Tommi Lankin  mukaan järkevää alkaa keskustella siinä vaiheessa, kun oheen saadaan kytkettyä muitakin palveluja esimerkiksi  Ranta-Kartanon kylpylähotellin  valmistumisen jälkeen.
 Se vaatisi nykyistä suurempia panostuksia.
 Puolentoista kilometrin hiihtolenkkiä suksitaan Lahdessa Salpausselän metsämaastossa. Tuija Veirto / Yle
 – Tällä hetkellä toimimme kohtuullisen pienin kustannuksin ja latu tehdään kaupunkilaisia varten.
 Ladulla on ollut hiihtoharrastajia myös muualta Suomesta.
 – Tuskin se huono juttu on, jos sitä kautta välittyy myönteinen kuva kaupungista tai kävijät jättävät jonkin verran rahaa paikkakunnalle, Lanki topputtelee kritiikkiä siitä, että lahtelaiset veronmaksajat joutuvat kustantamaan ulkopaikkakuntalaisten hiihtoharrastusta.
 Keinolumi tehdään Lahdessa järvivedestä
 Ensilumenladuiksi ymmärretään yleisellä tasolla tykki- ja säilölumista tehdyt ladut. Yleensä niille pääsee hiihtämään ennen varsinaista luonnonlunta. Tykkilumen teko vaatii noin neljän asteen pakkasen.
 Lahdessa lumi tykitetään Vesijärven vedestä etukäteen ja varastoidaan kesän ajaksi odottamaan tulevaa kautta.
 – Vesi johdetaan putkia pitkin meidän järjestelmiin, josta se ammutaan lumitykeillä kasaan ja säilötään kesän ajan, liikuntapaikkamestari Arto Manninen kertoo.
 Ladun rakentaminen on tullut tähän mennessä maksamaan liikuntatoimen laskelmien mukaan kymppitonnin verran. Liikuntatoimenjohtaja Tommi Lankin mukaan 250 liikuntapaikan vertailussa kustannus on pieni.
 – Suhteessa siihen, kuinka paljon ladulla on käyttöä, en näe, että säilölumen teko ja levitys olisi tullut kalliiksi.
 Lahdessa tehdään lunta joka tapauksessa varastoon, mikä on etu verrattuna moneen muuhun paikkakuntaan.
 – Kiitos arvokisojen, meillä on lumetukseen tarvittava infra ja osaaminen kunnossa. Pystymme hyödyntämään sitä asukkaiden hyväksi myös perusliikuntapaikkojen kunnostamisessa, Tommi Lanki toteaa.
 Pysyvä lumipeite viivästyy
 Ilmatieteenlaitoksen tilastot osoittavat selvästi, että pysyvän lumipeitteen tulo on siirtynyt Etelä-Suomessa ja Hämeessä myöhäisemmäksi. 1980- ja 90-luvuilla pysyvä lumipeite on saatu 25. marraskuuta mennessä. Vain kerran sitä piti odottaa joulukuun puolivälin yli.
 2000-luvulla pysyvä lumipeite on tullut joulukuun puolivälin jälkeen joka toinen vuosi ja peräti kuutena vuotena vasta tammikuussa.

Hiihtoharrastajat hakevat latuja yhä kauempaa – oikukas sää hankaloittanut tänä vuonna ylläpitoa


Summary: Baltzaria epäillään myös muista rikoksista, kerrotaan Ylelle.  Kirjailija kiistää kaikki syytteet.

Helsingin käräjäoikeus on vanginnut kirjailija  Veijo Baltzarin  todennäköisin syin epäiltynä törkeästä  ihmiskaupasta . Vangitsemisistunto pidettiin torstaiaamuna.
 Ihmiskaupan epäillään tapahtuneen tammikuun 2016 ja tämän vuoden syyskuun välisenä aikana. Epäillyiksi tekopaikoiksi on ilmoitettu Helsinki ja Tammisaari.
 Epäilyistä kertoi ensimmäisen  Helsingin Sanomat .
 Baltzaria vangitsemisoikeudenkäynnissä avustanut  Saija Rantala  kertoo Ylelle, että poliisi epäilee Baltzaria myös muista rikoksista. Hän sanoo Baltzarin kiistävän kaikki rikosepäilyt.
 Epäillyt rikokset ovat salassapidettäviä eikä niitä voida tässä vaiheessa kommentoida, sanoo Rantala.
 Baltzarin lisäksi oikeus on vanginnut myös 36-vuotiaan naisen. Nainen vangittiin niin ikään epäiltynä törkeästä ihmiskaupasta.
 Ihmiskauppa voi Suomen lain mukaan  tarkoittaa  esimerkiksi henkilön saattamista pakkotyöhön tai muunlaisiin ihmisarvoa loukkaaviin olosuhteisiin. Sitä voi olla myös paritusrikoksen kaltainen seksuaalinen hyväksikäyttö. Tuomio törkestä ihmiskaupasta on lain mukaan vähintään kaksi ja enintään kymmenen vuotta vankeutta.
 77-vuotias Baltzar on tunnettu kirjailija ja kulttuurivaikuttaja. Hänen tuotantoonsa kuuluu lukuisia romaaneja, näytelmiä ja runoteoksia sekä kuvataidetta.
 Vuonna 2011 presidentti  Tarja Halonen  myönsi Baltzarille kulttuurineuvoksen arvonimen.

Kulttuurivaikuttaja Veijo Baltzar vangittu epäiltynä törkeästä ihmiskaupasta


Summary: Esimerkiksi Mikkelissä iso osa liitoskuntien kehitysrahoista on mennyt kokouspalkkioihin.

Vuosi 2007 oli  kuntaliitosten villi vuosi . Tuona vuonna Suomesta hävisi kartalta yhteensä 14 kuntaa. Taustalla oli kunta- ja palvelurakenneuudistus sekä vuonna 2006 voimaan tullut puitelaki. Puitelaki velvoittaa kuntia muodostamaan riittävän vahvoja palvelualueita vastaamaan sosiaali- ja terveyspalveluista.
 Kuntaliitoksiin ei pakotettu mutta niihin kannustettiin muun muassa porkkanarahalla.
 Ajan hengen mukaisesti liitoskuntiin perustettiin alueellisia toimielimiä valvomaan kehittämishankkeita ja pitämään alueen puolia isäntäkunnan päätöspöydissä.
 – Ne nähtiin ratkaisuna, joilla turvataan muiden kuin keskustaajamissa asuvien äänen kuuluminen. Mutta niiden roolia ei tarkkaan kuitenkaan oltu mietitty. Osa aluejohtokunnista on kokenut olevansa vain pullakahvikerholaisia, sanoo Kuntaliiton erityisasiantuntija  Päivi Kurikka .
 Kurikka viittaa siihen, että alueellisilla toimielimillä ei juurikaan ole ollut oikeaa päätöksentekovaltaa, vaan lähinnä niiden rooli on ollut olla alueen äänitorvena.
 Yksi harvoista todellista päätösvaltaa ja taloudellisia resursseja saaneista aluetoimielimistä on Rovaniemellä. Aluelautakunta perustettiin Rovaniemen maalaiskunnassa jo vuonna 1993 ja se on jatkunut näihin päiviin saakka.
 Rovaniemen aluelautakunnalla on ollut käytössään miljoonabudjetti, jolla se on järjestänyt päivähoidon, perusopetuksen, terveysneuvonnan ja muut palvelut alueellaan. Rovaniemi kuitenkin ilmoitti  hiljattain lakkauttavansa aluelautakuntansa  osana organisaatiouudistustaan.
 Maailma muuttuu ja kunnan elimet sen mukana
 Rovaniemi ei ole ainoa, joka on päättänyt luopua alueellisista toimielimistään viime vuosina. Esimerkiksi  Savonlinnassa  (Savonmaa) ja  Pieksämäellä  (Savon Sanomat) siirryttiin pari vuotta sitten kumppanuuspöytämalliin, jossa järjestöjen edustajat sekä alueaktiivit vievät alueen asioita päättäjien tietoisuuteen. Kuopion seudulla puolestaan  on turvauduttu pitäjäraatimalliin .
 Kuntaliiton kyselyn mukaan vuonna 2017 alueellisia johtokuntia tai vastaavia oli yhteensä 49 kappaletta. Määrä on laskemaan päin ja Kuntaliitossa sitä ei ihmetellä, sillä maailma muuttuu kovaa vauhtia.
 – Perinteisiä toimintatapoja tulee tarkastella kriittisesti, ja pohtia, ovatko nämä juuri tähän aikaan sopivia. Pohtia haluavatko ihmiset käyttää aikaansa kokouksissa istumiseen vai kenties tekemiseen ja osallistumiseen. Nyt halutaan uudenlaisia, löyhempiä tapoja saada asukkaiden ääntä kuuluviin, erityisasiantuntija Päivi Kurikka Kuntaliitosta sanoo.
 Määrärahoista iso osa kokouspalkkioihin
 Aluejohtokuntien rooli on tänä syksynä joutunut tarkastelun alle esimerkiksi Mikkelin kaupungin kovien säästöpaineiden alla. Kaupugin talous on  30 miljoonaa euroa miinuksella  ja jokainen kivi käännetään säästöjen saamiseksi, sanoo Mikkelin kaupunginvaltuuston puheenjohtaja  Seija Kuikka .
 – Aluejohtokunta on hyvin byrokraattinen elin, sillä sitä säätelee kuntalaki. Iso osa määrärahoista on mennyt kokouspalkkioihin ja hallintokuluihin, Seija Kuikka sanoo.
 Mikkelissä toimii kaikkiaan viisi aluejohtokuntaa takavuosien kuntaliitosten jäljiltä. Jokaisella johtokunnalla on vuosittain 30 000 euron määräraha käytettävänä. Tämän lisäksi liitoskuntien hankintoihin on Mikkelissä varattu vuosittain 150 000 euroa.
 Esimerkiksi Haukivuorella rahaa on käytetty keskustan viihtyisyyden parantamiseen.
 – Torin paikka vaihdettiin toimivammaksi, rantaa on raivattu niin että Kyyvesi näkyy nyt kylänraitille, olemme hankkineet näkyvän nimikyltin tien varteen ja kunnostaneet satamasta asukkaiden olohuoneen, Haukivuoren aluejohtokunnan puheenjohtaja  Leo Laukkanen  kertoo.
 Nimikyltistä heräsi keskustelua jokunen vuosi sitten, kun aluejohtokunta päätti käyttää  Hollywood-tyyppiseen kylttiin 30 000 euroa.  Silloin aluejohtokunnalla oli käytössään yli puolet suurempi vuosibudjetti kuin nyt. Kyltin ja koko keskustan ehostamisen haluttiin tuovan Haukivuorelle lisää vetovoimaa ja asukkaita.
 – Jotain me olemme oikein tehneet, kun asukasluku on pysynyt positiivisena ja viime vuonna rakennuslupien määrä kolminkertaistui yhdeksäänkymmeneen, Laukkanen sanoo.
 Aluejohtokuntien arvo on tunnustettu Mikkelissä, jossa suurin osa valtuustoryhmien puheenjohtajista haluaisi säilyttää aluejohtokunnat ainakin tämän valtuustokauden loppuun.
 Myös Lahdessa aluejohtokunnan rooli oli samalla tapaa esillä vuosi sitten, kun konsulttifirma ehdotti aluejohtokunnan lakkautusta. Lahden kaupunginhallitus kuitenkin  päätti säilyttää aluejohtokunnan Nastolassa.
 Mikkelissä on tänä syksynä pohdittu vaihtoehtoja aluejohtokuntien tilalle, mutta kaupunginvaltuuston puheenjohtaja Seija Kuikka painottaa, että missään nimessä tarkoitus ei ole lakkauttaa kuntalaisten aktiivisuutta.
 – Esityksiä ja aloitteita haluamme asukkailta edelleen. Yksi vaihtoehto voisi olla kumppanuuspöytämalli, jossa kaupunginhallituksen edustaja olisi mukana viemässä tietoa eteenpäin, Seija Kuikka sanoo.

Kuntaliitokset synnyttivät liudan alueellisia lautakuntia, nyt monet kunnat luopuvat niistä: "Osa on kokenut olevansa vain pullakahvikerholaisia"


Summary:
Suostumuksen puute lisätään raiskauksen määritelmään. Kuinka hankalaa on suostumuksen tai sen puutteen todistelu jälkikäteen?
Ykkösaamun vieraana on oikeusministeri, RKP:n puheenjohtaja Anna-Maja Henriksson.

Seksiin pitää pian olla lainkin mukaan osapuolten suostumus. Hallitusohjelmaan on kirjattu, että suostumuksen puute lisätään raiskauksen määritelmään.
 Seksuaalirikoslakeja pohtii parhaillaan työryhmä. Hallitus suunnittelee koko seksuaalirikoksia koskevan rikoslain luvun uudistamista. Uudistuksessa tarkastellaan myös lapsiin kohdistuvien seksuaalirikosten rangaistuksia.
 Ruotsissa suostumuksen edellyttäminen seksiin tuli lainsäädäntöön viime vuonna. Korkein oikeus antoi kesällä suostumuslain perusteella miehelle ensimmäisen tuomion tuottamuksellisesta raiskauksesta. Sekä Suomessa että Ruotsissa on kritisoitu suostumuksen osoittamisen olevan hankalaa.
 Riittääkö suostumuksen vaatiminen vai pitääkö myös rangaistuksia raiskauksista koventaa?
 Entä ovatko sananvapauden rajat kateissa? Neljä kansanedustajaa,  Päivi Räsänen ,  Hussein Al-Taee ,  Juha Mäenpää  ja  Sebastian Tynkkynen  ovat olleet tai ovat parhaillaan esitutkinnan kohteena sanomisistaan tai kirjoituksistaan.
 Missä menee sananvapauden ja vihapuheen raja? Millä keinoilla vihapuhetta vastaan taistellaan?
 TV1:n Ykkösaamun vieraana lauantaina 23.11. klo 10.05 on oikeusministeri, RKP:n puheenjohtaja  Anna-Maja Henriksson .  Seija Vaaherkumpu  haastattelee.
 Henrikssonille voi lähettää kysymyksiä osoitteeseen  tv1.ykkosaamu@yle.fi  tai alla olevalla lomakkeella.

TV1:n Ykkösaamussa Anna-Maja Henriksson: Mitä haluat kysyä?


Summary: Henkilökunta seuraa päivittäin vaurioiden tilaa.

Åbo Svenska Teaterin rakennuksessa paljastuneet vauriot huolestuttavat teatterinjohtoa ja henkilökuntaa.  Uusimmat vauriot löytyivät henkilökuntatiloista  ja verstaan puolelta.
 Teatteritoiminta jatkuu rakennuksessa toistaiseksi normaalisti.
 – Meille on nyt tärkeintä, että tämä on turvallinen henkilökunnalle ja katsojille, sanoo teatterinjohtaja  Jukka Aaltonen .
 Henkilökunta seuraa vaurioiden tilaa päivittäin ja Åbo Akademin säätiö tekee tutkimuksia mistä vauriot johtuvat.
 Joidenkin halkeamien päälle on laitettu pakkelia, jotta nähdään, tuleeko siihen murtumia. Petra Ristola / Yle
 Teatterirakennus on paalutettu vuonna 2005. Teatterinjohtaja Jukka Aaltosta huolestuttaa, kuinka isoksi halkeamat vielä kasvavat.
 – Pitääkö pahimmassa tapauksessa teatteri sulkea? Jos näin tapahtuu, saadaanko korjaukset tehtyä kesän aikana? Kukaan ei tiedä, ei ole vastauksia, sanoo Aaltonen.
 Teatteritoiminta jatkuu rakennuksessa toistaiseksi normaalisti. Petra Ristola / Yle
 Lue lisää:
 Åbo Svenska Teaterin rakennuksesta löytyi lisää halkeamia
 Åbo Svenska Teaterin rakennuksessa havaittu halkeamia

Åbo Svenska Teaterin henkilökunta huolissaan teatterirakennuksen halkeamista


Summary: Korkein oikeus ei muuttanut hovioikeuden antamaa tuomiota Talvivaaran ympäristörikosjutussa.

Elinkeino-, liikenne- ja ympäristökeskus (ELY)

Kainuun Ely-keskuksen ympäristövastuualueen päällikkö  Sari Myllyoja  pitää  korkeimman oikeuden (KKO) ratkaisua Talvivaaran ympäristörikosjutussa  hyvin odotettuna.
 KKO ei muuttanut  Rovaniemen hovioikeuden viime vuoden alussa  antamaa tuomiota. Talvivaaran perustaja ja entinen toimitusjohtaja  Pekka Perä  tuomittiin törkeästä ympäristön turmelemisesta ja entinen kaivoksen johtaja  Lassi Lammassaari  ympäristön turmelemisesta.
 – Tapaukseen on saatu nyt ratkaisu ja hyvä niin. Päätös selkeyttää asioita ja antaa myös viranomaistoiminnalle selkeyden, Myllyoja sanoo.
 Lue myös:   Talvivaara-pomot pettyneitä, kun korkein oikeus piti heidän tuomionsa voimassa – syyttäjä: "Näin tässä pitikin käydä"
 Kainuun Ely-keskus jätti asiassa ensimmäisen tutkintapyynnön jo kahdeksan vuotta sitten. Siitä lähtien Talvivaara työllisti Ely-keskusta paljon ja pitkään.
 – Priorisoimme henkilöitä hoitamaan Talvivaara-tapausta ja saimme lisäresursseja, eli työ- ja elinkeinoministeriö myönsi meille kaksi henkilötyövuotta tätä varten. Se oli äärimmäisen tärkeää. Asiat priorisoitiin tärkeysjärjestyksen mukaan ja pystyimme tekemään kaiken, Myllyoja kertoo.
 Viranomaisena Kainuun Ely-keskus sai osakseen myös paljon arvostelua Talvivaaran toiminnan valvomisesta. Myllyojan mukaan se on osa nykyaikaista viranomaistoimintaa, siihen kohdistuu kaikenlaista palautetta. Hänen mukaansa niihin pyrittiin vastaamaan tekemällä työ mahdollisimman hyvin.
 Pitkään kestänyt prosessi oli Myllyojan mukaan myös opettavainen kokemus. Viranomaisten yhteistyö on kehittynyt paljon ja asiat on edelleen dokumentoitava mahdollisimman tarkasti, koska niihin palataan usein.
 – Viestintä on muuttunut paljon ja tiedottamisen tarve on suuri. Mekin teimme aiemmin paljon tiedotteita, mikä olisi nyt hidasta ja vanhanaikaista. Viestinnän on oltava nopeaa ja reaaliaikaista, ja viestinnällä on oltava ehdottomasti kasvot, Myllyoja sanoo.
 Emeritusprofessori: päätös vaikuttaa tuleviin kaivoshankkeisiin
 Helsingin yliopiston ympäristöoikeuden emeritusprofessori  Vesa Majamaa  pitää KKO:n ratkaisua hyvin perusteltuna ja merkittävänä.
 Suomessa on hyvin paljon erilaisia kaivoshankkeita, ja Majamaan mukaan jatkossa viranomaiset joutuvat tarkastamaan lupahakemuksia entistä tarkemmin. Pelkona on, että viranomaiset eivät tutki asiaa, vaan jättävät kaiken hakijan esittämien tietojen varaan.
 – Kainuun Ely-keskus jätettiin aikoinaan lähes yksin. Siellä ei ollut sellaista asiantuntemusta, jota hankkeen käsittely olisi edellyttänyt. Ympäristöhallintomme ei ole ollut, eikä ole vieläkään sillä tasolla kuin pitäisi olla, Majamaa sanoo.
 Majamaan mukaan koko Talvivaaran kaivoshanke lähti keskeneräisenä liikkeelle. Hänen mielestään lupaviranomaisilla olisi pitänyt olla paremmat resurssit. Ympäristöluvat myöntää Aluehallintovirasto ja niiden noudattamista valvoo Ely-keskus.
 Jos omia resursseja ei ole, selvityksiä pitää Majamaan mukaan pyytää asiantuntijoilta kuten Säteilyturvakeskus tekee ydinvoima-asioissa.
 – Sillä on omia hyviä virkamiehiä, mutta kaikesta pyydetään kuitenkin ulkopuolelta lausuntoja. Isossa hankkeessa se olisi tarpeellista ja kustannukset tulisivat tietysti hakijalle.
 Majamaa piti aikaisemmin Talvivaaran entisen toimitusjohtaja Pekka  Perän käräjäoikeudessa saamaa sakkorangaistusta  riittävänä. Hovioikeudessa ja korkeimmassa oikeudessa Perä tuomittiin kuitenkin törkeästä ympäristön turmelemisesta ehdolliseen vankeuteen. Majamaa sanoo nyt, että rangaistus on oikea.
 – On erinomainen asia, että nyt katsottiin, että se on törkeä. Sitähän se itse asiassa oli, Majamaa toteaa.

Ely-keskus todella tyytyväinen Talvivaara-tuomioon – Emeritusprofessori: Törkeä se itse asiassa oli


Summary: Uusi laki koskee ketä tahansa, joka levittää sellaista sisältöä, mikä on lähtöisin ulkomaalaiseksi agentiksi luokitellulta medialta.

Venäjän parlamentin alahuone eli duuma on hyväksynyt lähes yksimielisesti lakialoitteen, jonka myötä hallitus voi luokitella bloggaajat, toimittajat ja sosiaalisen median käyttäjät ulkomaisiksi agenteiksi.
 Kyseiset tahot alistetaan lakialoitteen myötä samoille vaatimuksille kuin ulkomaista rahoitusta Venäjällä saavat mediat vuonna 2017 säädetyn lain seurauksena.
 Kyseinen laki oli Venäjän vastatoimi Yhdysvalloille, joka rekisteröi vuonna 2017 Venäjän valtio-omisteisen RT-kanavan paikallisen tytäryhtiön Yhdysvalloissa ulkomaiseksi agentiksi.
 Tänään hyväksytty lakialoite koskee ketä tahansa, joka levittää sellaista sisältöä, mikä on lähtöisin ulkomaalaiseksi agentiksi luokitellulta medialta. Myös ulkomaista rahoitusta saavat bloggaajat, some-käyttäjät ja journalistit määritellään ulkomaalaisiksi agenteiksi.
 Moni Venäjällä katsoo, että duuman läpiajama aloite kaventaa entisestään sananvapautta. Lisäksi sen katsotaan antavan viranomaisille vapaat kädet iskeä toisinajattelijoita vastaan.
 Tiedotusvälineitä  koskeva vuonna 2017 voimaan astunut laki  on aiheuttanut niille byrokraattista haittaa. Tiedotusvälineiden on hakeuduttava Venäjän valtion ylläpitämään rekisteriin, raportoitava tarkoin rahoituslähteensä ja rahojen käyttö, ilmoitettava johtajiensa henkilöllisyys sekä kerrottava toimintansa tarkoitus.
 Ulkomaista rahoitusta saavat ja poliittista toimintaa harjoittavat kansalaisjärjestöt on voitu määritellä ulkomaisiksi agenteiksi Venäjällä jo vuodesta 2012 lähtien.
 Lue myös:
 Yhdeksän mediaa listattu Venäjällä  ulkomaisiksi agenteiksi (2017)
 Ulkomaiset tiedotusvälineet voidaan nyt luokitella Venäjällä "ulkomaisiksi agenteiksi" (2017)
 Venäjä tukahduttaa kansalaisyhteiskuntaa – Ihmisoikeusjärjestöt ahtaimmalla (2017)

Venäjän duuma hyväksyi lakialoitteen, jossa bloggaajat, toimittajat ja some-käyttäjät voidaan luokitella ulkomaisiksi agenteiksi


Summary: Työväenpuolue on kannatusmittauksissa selvästi konservatiiveja jäljessä. Brexitin repimät ennenaikaiset parlamenttivaalit järjestetään joulukuussa.

Britanniassa työväenpuolueen puheenjohtaja  Jeremy Corbyn  on luvannut uusia kunnallisia vuokra-asuntoja, kansallistamisia ja ympäristöveroja öljy- ja kaasuyhtiöille julkistaessaan puolueensa vaaliohjelman.
 Birminghamissa puhunut Corbyn kutsui vaalilupauksia radikaaleiksi ja kunnianhimoisiksi.
 Työväenpuolue lupaa lisää rahaa julkiselle terveydenhuollolle, jos se voittaa joulukuun 12. päivä järjestettävät enneaikaiset parlamenttivaalit. Lisää rahaa budjettiin saataisiin suurituloisten verotusta ja yritysverotusta kiristämällä sekä ottamalla lisää lainaa.
 Työväenpuolueen vaalilupauksia:
 100 000 uutta kunnallista vuokra-asuntoa vuoteen 2024 mennessä Viiden prosentin palkankorotukset julkisella sektorilla Minimipalkka kymmeneen puntaan tunnilta eli 11,7 euroon Ilmainen laajakaista
 Esittää merkittäviä kansallistamisia
 Työväenpuolue haluaa nostaa öljy- ja kaasuyhtiöiden verotusta merkittävästi eli 11 miljardiin puntaan. Lisäverotuksella puolue muodostaisi vihreän rahaston muun muassa uusien työpaikkojen synnyttämiseen.
 Työväenpuolue ehdottaa myös, että rautatiet, postinjakelu, vesihuolto ja osittain energiahuolto kansallistettaisiin.
 Puolue kansallistaisi kuuden suuren energiayhtiön jakelun. Kaupunginvaltuustoille labour antaisi oikeuden ottaa paikallisliikenne hallintaansa.
 – Esitämme julkista omistusta ilmeisille monopolialoille, Corbyn totesi.
 Edelleen vaaliohjelmassa esitetään, että osa teleoperaattori BT:stä kansallistettaisiin, ja näin ilmainen laajakaista tarjottaisiin kaikille.
 Corbynin puolue haluaa myös luopua suunnitelluista eläkkeiden korotuksista ja arvioida uudelleen fyysisesti raskaiden ammattien eläkeikää.
 Työväenpuolue lisäisi menoja yhteensä 82,9 miljardia puntaa eli 97 miljardia euroa. Puolueen mukaan sen ehdottamilla toimilla tulot nousisivat saman verran.
 Konservatiivit tyrmäsivät työväenpuolueen vaaliohjelman tuoreeltaan vastuuttomaksi.
 Uusi brexit-sopimus ja -äänestys
 Britannian EU-erosta työväenpuolue lupaa valtaan noustessaan neuvotella uuden sopimuksen kolmen kuukauden kuluessa ja alistaa sen kansanäänestykselle.
 Kansanäänestyksessä britit voisivat valita uuden sopimuksen ja EU:ssa pysymisen väliltä.
 Jeremy Corbynia on arvosteltu epämääräisistä brexit-kannoista myös hänen oman puolueensa sisällä.
 EU-kansalaisille työväenpuolue takaisi automaattisen oikeuden jäädä Britanniaan.
 Työväenpuolue on ollut kannatusmittauksissa selvästi pääministeri  Boris Johnsonin  konservatiiveja jäljessä. Tuoreimmassa mittauksessa puolueiden välinen ero oli kuitenkin kaventunut 12 prosenttiyksikköön.

Britanniassa työväenpuolue lähtee vaaleihin radikaalilla ohjelmalla
– lupaa 100 000 kunnallista vuokra-asuntoa ja useita kansallistamisia


Summary: Lautta lähti Ranskasta Irlantiin keskiviikkoiltana.

Irlantiin matkalla olevasta lautasta on löydetty mahdollisia ihmissalakuljetuksen uhreja.
 Stena Line -varustamo kertoo löytäneensä keskiviikkona 16 ihmistä rekan kontista.
 Matkustaja- ja autolautta Stena Horizonin henkilökunta kertoo, että rekan kontista löydetyt henkilöt ovat kotoisin Lähi-idästä. Heidät löydettiin rutiinitarkastuksen yhteydessä kun lautan autokannelta kuului jyskytystä, kertoo  The Irish Times .
 Lehden mukaan ihmiset löydettiin suljetusta ja lukitusta kontista, joka saatiin tiettävästi auki viisi minuuttia sen jälkeen, kun tarkastajat kuulivat pauketta.
 – Kaikkien kerrotaan olevan hyvässä kunnossa ja heidät on siirretty lautan yksityiseen loungeen, sanoo Stena Line -varustamon edustaja Ian Hampton uutistoimisto AP:n mukaan.
 Varustamo kertoo ilmoittaneensa asiasta turvallisuus- ja maahantuloviranomaisille Rosslaressa Irlannissa, jonne lautan on määrä saapua iltapäivällä paikallista aikaa.
 Alus lähti Cherbourgista Ranskasta keskiviikkoiltana.
 The Irish Times -lehden mukaan ajoneuvon omistaa rahtiyritys Wexfordissa.
 Lue myös :
 Vietnamissa pidätyksiä – epäillään salakuljettajajengiksi, jonka uhrit menehtyivät rekassa Britanniassa
 Belgiassa kylmärekasta löytyi 12 siirtolaista – nyt löydetyt olivat elossa

Rekan kontista löytyi 16 ihmistä Irlantiin matkalla olevalla lautalla – kaikki voivat hyvin


Summary: Tutkintapyynnön teki Terveyden ja hyvinvoinnin laitos.

Pohjanmaan poliisilaitos  on saanut  Terveyden ja hyvinvoinnin laitokselta (THL) tutkintapyynnön liittyen Vanhan Vaasan sairaalan työntekijän matkalaskutuksessa havaittuihin epäselvyyksiin.
 Poliisi on aloittanut esitutkinnan tutkintapyynnön ja asian esiselvittelyn pohjalta. Rikosnimikkeenä on törkeä petos.
 Esitutkinnan tässä vaiheessa poliisi ei tiedota asiasta enempää.
 Helsingin Sanomien mukaan  epäselvyyksiä on 27 000 euron matkalaskuissa, joista THL on tehnyt tutkintapyynnön. Matkalaskut ovat kertyneet kahden vuoden aikana ja tällä hetkellä selvitetään, onko matkoja oikeasti tehty ja jos on, ovatko ne olleet tarpeellisia. Työntekijä kiistää väärinkäytökset.

Vanhan Vaasan sairaalan työntekijän matkalaskuista tutkintapyyntö poliisille


Summary: Perusopetuksen tulee olla kaikille maksutonta. Oman lapsen leirikouluihin ja retkiin voi edelleen antaa rahaa, mutta rahat menevät kaikkien lasten hyväksi.

Ylen uutinen  koulujen maksullisesta toiminnasta  on kirvoittanut vilkasta keskustelua sosiaalisessa mediassa.
 Keskiviikkona julkaistussa jutussa kerrottiin, että apulaisoikeusasiamiehelle on tullut viime vuoden aikana useita kanteluita koulujen maksullisesta toiminnasta.
 Apulaisoikeusasiamies totesi lokakuussa tekemissään ratkaisuissa, että perusopetuksen maksuttomuus on yksiselitteinen.
 Vanhemmilta ei saa pyytää rahaa yksittäisen oppilaan retkeä varten. Rahaa voi kuitenkin kerätä, jos rahat käytetään esimerkiksi kaikkien luokan oppilaiden hyväksi.
 Olennaista vapaaehtoisuus ja yhdenvertaisuus
 Opetushallitus aikoo päivittää ohjeistustaan koulun retkien ja leirikoulujen maksuttomuudesta. Opetushallituksen lakimies  Laura Francke  vastasi kysymyksiin koulujen maksullisesta toiminnasta.
 1. Millaisissa tilanteissa koulut voivat pyytää rahaa vanhemmilta?
 Koulut voivat kerätä rahoja retkiin ja leirikouluihin. Keräykseen osallistumisen tulee olla vapaaehtoista lapsille ja huoltajille. Kerättävät rahat tulee käyttää kaikkien lasten osallistumiseen riippumatta siitä, onko lapsi tai huoltaja osallistunut varojen keräämiseen. Rahoja ei voi siis korvamerkitä tietylle oppilaalle.
 Koulut voivat myös päättää, että retkiä ei tehdä ollenkaan eikä niihin kerätä rahaa.
 Kolmas vaihtoehto on, että koulut järjestävät maksuttomia retkiä.
 2. Miten Opetushallitus suhtautuu luokkaretkirahaston kartuttamiseen esimerkiksi siten, että vanhemmat maksavat luokan tilille 10 euroa tai 20 euroa kuussa?
 Rahan keräämisen pitää perustua vapaaehtoisuuteen. Periaatteessa rahaa voi kerätä muutenkin kuin talkootyötä tekemällä.
 3. Saako opettaja kysyä vanhemmilta, ovatko kaikki valmiita sitoutumaan luokkaretkirahaston kartuttamiseen?
 Kaiken koulun toiminnan lähtökohtana pitäisi olla maksuttomuus. Koulujen pitää ottaa huomioon maksuttomuuden lisäksi yhdenvertaisuuden periaatteet.
 Koulujen käytännöt eivät saa lisätä suoraa tai epäsuoraa epätasa-arvoa. Jos esimerkiksi luokan yhteisessä vanhempainillassa kysytään, suostuvatko kaikki keräämään rahaa, se voi leimata joitakin oppilaita.
 4. Mitä jos kahden oppilaan vanhemmat eivät maksa, kuinka silloin toimitaan?
 Heitä ei voi silloin velvoittaa maksamaan. Kerätyt rahat tulee kuitenkin käyttää kaikkien oppilaiden hyväksi.
 Toiminta, joka on osa opetusta ja on kirjattu koulun vuosisuunnitelmaan, tulee olla maksutonta. Kalle Purhonen / Yle
 5. Mitä jos lapset sanovat, etteivät halua lähteä maksulliselle reissulle?
 Opetuksen järjestäjän on tärkeää laatia etukäteen konkreettiset pelisäännöt luokkaretkille ja leirikoululle ja tiedottaa niistä huoltajia. Oppilaiden ja vanhempien tulee tietää etukäteen, kerätäänkö rahaa johonkin tiettyyn tapahtumaan vai yhteiseen kassaan, jota käytetään kaikkien hyväksi pitkin kouluvuotta.
 Toki oppilaat voivat kieltäytyä lähtemästä mukaan reissuun. Muut voivat silloin osallistua, kunhan rahat on kerätty yhteiseen kassaan.
 6. Onko hyväksyttävää, että koulu maksaa niiden oppilaiden matkat, joiden vanhemmat eivät pysty maksamaan retkeä?
 Huoltajat ja lapset voivat yhdessä kerätä osan retken rahoista ja koulu voi antaa yhteisesti käytettävään kassaan jonkin summan. Yhdessä kerätyistä varoista voidaan maksaa myös esimerkiksi opettajan kulut tai koulu voi maksaa opettajan kulut.
 7. Jos liikuntapäivänä on erilaista vaihtoehtoista ohjelmaa, onko sopivaa, että maksuttomien vaihtoehtojen rinnalla on myös maksullinen retkivaihtoehto?
 Ei ole. Maksuton ohjelma ei oikeuta järjestämään maksullista retkeä, jonka jokainen yksittäinen oppilas maksaa itse.
 8. Miten tulee toimia, jos luokkaretkikassa on jo kartutettu vanhempien maksamana ja osa oppilaista on jättäytynyt retken ulkopuolelle?
 Nämä ovat käytännön järjestelyjä, joita opetuksen järjestäjän tulisi miettiä etukäteen. Olennaista on se, onko retki osa koulun toimintaa ja kirjattu vuosisuunnitelmaan. Tällaisen toiminnan tulee olla maksutonta.
 Kaikki eivät tietysti aina pääse mukaan, voi tulla jokin yllättävä este. Toki muut voivat silloin lähteä reissuun.
 9. Saako koulu perustaa kerhoja, jotka tekevät maksullisia retkiä?
 Riippuu siitä, millainen kerho on kyseessä ja onko kerhon toiminta kirjattu koulun vuosisuunnitelmaan. Jos on, toiminnan tulee olla maksutonta.
 Koulu ei kuitenkaan voi kiertää maksuttomuutta perustamalla kerhoja. Koulun tiloissa voi jokin muu taho järjestää kerhoja ja silloin niiden toiminta voi olla myös maksullista. Perusopetuslaissa on säädetty aamu- ja iltapäivätoiminnan maksuista.
 Voit keskustella artikkelista kello 22:een saakka.

Millaisissa tilanteissa koulu voi pyytää rahaa vanhemmilta? 9 faktaa koulujen maksullisista retkistä


Summary: Laki järjestyksen pitämisestä joukkoliikenteessä mahdollistaa matkustajan poistamisen, mutta vain ääritapauksessa.

Länsi-Uudenmaan käräjäoikeus on ratkaissut matkustajan linja-autosta poistamiseen liittyvän riita-asian. Oikeus määräsi kuskin maksamaan matkustajalle 500 euron korvauksen poistumiskehotuksen aiheuttamasta loukkauksesta seuranneesta kärsimyksestä.
 Kuski oli käräjäoikeuden tuomion mukaan pyytänyt matkustajaa siirtymään kauemmas istumaan tai poistumaan kokonaan kyydistä, koska tämä "haisee".
 Kuljettaja kertoi käräjäoikeudessa kärsineensä tapahtuma-aikana eli viime joulun alla keuhkoputkentulehduksesta ja kovasta yskästä, jota voimakas hajuveden tuoksu pahensi entisestään.
 Käräjäoikeudessa todistajana kuullun toisen matkustajan mukaan kuljettajan yskä loppui, kun asianomistaja poistui linja-autosta.
 Kuljettaja syyllistyi käräjäoikeuden mukaan kunnianloukkaukseen. Lisäksi hänen matkustajaan kohdistamansa kovaääninen käskyttäminen oli halventavaa, epäkunnioittavaa ja loukkasi tämän ihmisarvoa.
 Lokakuussa linja-autonkuljettaja hääti bussista itkevän, taaperoikäisen lapsen äiteineen  Helsingin Lauttasaaressa .
 Matkustaja poistetaan vain ääritapauksessa
 Suomen suurimmat linja-autoalan yritykset Koiviston Auto ja Pohjolan Liikenne kommentoivat häiritsevien matkustajien bussista poistamista miltei samoin sanoin. Kyseessä on aina tarkkaan puntaroitava poikkeustilanne. Kuljettajien toimintaa ohjaa laki järjestyksen pitämisestä joukkoliikenteessä.
 Pohjolan Liikenteen toimitusjohtaja Heikki Alanko on ollut 30-vuotisen uransa aikana tekemisissä matkustajan poistamisen kanssa vain muutaman kerran.  Petteri Juuti / Yle
 Millä perusteella kuljettaja saa poistaa matkustajan bussista?
 Koiviston Auto -konsernin toimitusjohtaja  Mikko Markkula : "Jos matkustaja on kovin päihtynyt ja käytös on hyvin huonoa ja häiriön aiheuttaminen kehotuksista huolimatta jatkuu ja häiritsee muita matkustajia. Tai jos käyttäytyminen on väkivaltaista tai uhkaavaa, niin kuljettaja kehottaa tällaisissa tilanteissa poistumaan."
 Pohjolan Liikenteen toimitusjohtaja  Heikki Alanko : "Jos matkustaja häiritsee toisia matkustajia tai kuljettajaa niin vakavasti, että turvallisuus tai liikenneturvallisuus vaarantuu. Toki asia on ensin pyrittävä ratkaisemaan puhumalla, mutta jos tämä ei auta, matkustajan poistaminen on ainakin teoriassa mahdollista."
 Kuinka yleistä matkustajien ulosheittäminen on?
 Mikko Markkula : "Tilanne, että matkustaja joudutaan poistamaan, on harvinainen. Tyypillisin tilanne joukkoliikenteessä on se, että voi olla pientä häiriötä, josta arjessa ihan tavallisella sananvaihdolla selvitään ja matka jatkuu suunnitellusti."
 Heikki Alanko : "Erittäin, erittäin harvinaista. Itse olen ollut alalla yli 30 vuotta ja se on yksi, kaksi, tai kolme kertaa, kun olen tällaiseen törmännyt."
 Milloin matkustajaa ei voi jättää tienposkeen?
 Mikko Markkula : "Jos on erittäin kylmä ja jos kyydistä jäävä matkustaja on esimerkiksi vaatetuksen perusteella jäämässä heitteille, niin sellaista ei tietenkään voi tehdä."
 Heikki Alanko : "Kyllähän ihmisen fyysinen tila täytyy huomioida ja se, että minkälainen keli on. On kaupunkialueellakin ihan eri asia jäädä autosta pois kesälämmössä kuin talvipakkasella."
 Lisäksi lapset viedään aina perille asti, vaikka esimerkiksi pääkaupunkiseudun liikenteessä olisi sattunut ostamaan väärän vyöhykkeen lipun, Alanko vakuuttaa.
 Koiviston Auto -konserni omistaa kahdeksan linja-autoyhtiötä, muiden muassa Helsingin bussiliikenteen ja Onnibussin. Pohjolan Liikenne on VR-Yhtymään kuuluva maantiekuljetuskonserni, joka ajaa paikallis- ja vakiovuoroliikennettä pääkaupunkiseudulla ja useissa maakunnissa, muiden muassa Kainuussa.

Bussikuski käski "haisevaa" matkustajaa poistumaan, tuomittiin kunnianloukkauksesta – Kysyimme, milloin matkustajan saa heittää ulos


Summary: Kokoomuksen puheenjohtaja Petteri Orpo valittiin yhdeksi EPP:n kymmenestä varapuheenjohtajasta.

ZAGREB  Euroopan poliittinen voimapuolue, keskustaoikeistolainen EPP eli Euroopan kansanpuolue on kokenut lukuisia vaalitappioita viime vuosina ympäri Eurooppaa. EPP:ltä on sulanut EU-palamentissa lähes 100 paikkaa kymmenessä vuodessa. Puoluetta syö vasemmalta vihreät ja Ranskan presidentti  Emmanuel Macronin  liberaalit ja oikealta populistit ja kansallismielinen äärioikeisto.
 EPP-puoluekokouksessa Kroatian Zagrebissa useat jäsenet näkivät Tuskin olevan paras tie puhaltaa puolueeseen uutta nostetta.
 Ensi kertaa eurokansanedustajia on enemmän itäisistä kuin läntisistä jäsenmaista. EPP:n perustajapuolueista ei oman maansa johdossa ole enää kuin Saksan kristillisdemokraattinen CDU.
 EPP:n varapuheenjohtajaksi valittu kokoomuksen puheenjohtaja  Petteri Orpo  uskoo Tuskin tulon puolueen johtoon tuovan uutta voimaa ja yhdistävän EPP:tä
 – Tusk on kokenut, kovan profiilin politiikkko ja määrätietoinen ja uskon, että nähdään paljon muutoksia, sanoo Orpo).
 Donald Tusk aloittaa työnsä puolueen johdossa joulukuun alussa. Samalla hän päättää työnsä Eurooppa-neuvoston puheenjohtajana. Tuskin tärkein tehtävä on rakentaa idän ja lännen välille yhteiset näkemykset ilmastosta, maahanmuutosta ja oikeusvaltioperiaatteiden noudattamisesta.
 EPP torjuu ilmastonmuutosta
 Puoluekokous hyväksyi  poliittisen tavoitteen  koskien ilmastonmuutosta. EPP tukee komission tulevan puheenjohtajan  Ursula von der Leyenin  komission tavoitetta leikata kasvihuonekaasuja 50% vuoteen 2030 mennessä.
 Orpon mukaan on olemassa keinot, joilla markkinoita ja uutta teknologiaa hyödyntämällä pystytään saamaan päästöt alas ilman, että kilpailuky heikkenisi tai yksittäiset kuluttajat joutuisivat maksumieheksi.
 Ilmastonmuutoksen torjunta on ollut yksi hajottava tekijä puolueen sisällä. Toinen on suhtautuminen maahanmuuttoon ja laittomaan siirtolaisuuteen.
 – Kaikki lähtee siitä, että meillä on Euroopan ulkorajat. Turvapaikanhaku ei voi perustua siihen, että joku vain hakeutuu rajoille, sanoo Orpo.
 EPP tukee 10 000 uuden rajavalvojan palkkaamista Frontexiin. Toinen keskeinen osa on sisäinen turvallisuus, johon useissa maissa on ohjattu lisää määrärahoja palkkaamalla muun muassa lisää poliiseja.
 Tusk haastoi populistit
 Vastavalittu puheenjohtaja Tusk lupasi haastaa populistit ja äärioikeiston, mutta samalla vakuutti, että puolue ei koskaan uhraa vapauksia ja demokratiaa turvallisuuden edessä.
 Lue Tuskin koko puhe Zagrebissa tästä.
 EU:n laajentuminen oli kokouksen yksi keskeisiä asioita. EPP tukee koko Länsi-Balkanin liittymistä unioniin sitten, kun maat ovat siihen valmiit.
 Yksi Donald Tuskin visaisimmista tehtävistä lähiaikoina on ratkaista, mitä tehdä Unkarin suhteen. EPP hyllytti Unkarin Fidesz-puolueen maaliskuussa oikeusvaltioperiaatteiden rikkomisten vuoksi. Tusk saa tilannetta arvioivalta työryhmältä raportin joulukuussa. Päätös Fideszin tulevaisuudesta EPP:n jäsenenä tehdään tammikuussa.
 Lue lisää:
 Euroopan suurin puolue, keskustaoikeistolainen EPP lähtee taisteluun populisteja vastaan

Euroopan konservatiivit toivovat uutta nousua Tuskin johdolla


Summary: Helsingin kaupungin mukaan kotihoito oli siinä käsityksessä, että kotiutettu nainen oli yhä sairaalassa.

Helsingissä viime vuonna tapahtuneesta kotihoidon potilaan kuolemasta on käynnistetty esitutkinta. Tutkinta liittyy tapaukseen, jossa sairaalasta kotihoidon piiriin keväällä 2018 siirtynyt nainen ehti olla asunnossaan kuolleena pitkään ennen kuin hänet löydettiin.
 Asiasta uutisoi aikoinaan ensimmäisenä  Helsingin Uutiset . Lehden haastattelema Helsingin kaupungin sairaala-, kuntoutus- ja hoivapalveluiden tuolloinen viransijainen, johtaja Arja Peiponen sanoi, että hoitajan olisi pitänyt käydä naisen luona, mutta ei jostain syystä ollut käynyt.
 Tutkintanimikkeenä on virkavelvollisuuden rikkominen. Tutkinnanjohtaja, rikoskomisario Jukka Larkio ei tässä vaiheessa halua ottaa kantaa siihen, keneen tai mihin tutkinta kohdistuu.
 Larkion mukaan esitutkinnan alkaminen puolitoista vuotta kuolemantapauksen jälkeen on tämänkaltaisessa tapauksessa normaali.
 – Aika tuntuu kyllä pitkältä, mutta siinä tehtiin ensin esiselvittely, jonka jälkeen Valviralta pyydettiin lausunto, jotka ovat suhteellisen pitkäkestoisia. Lausunnon jälkeen neuvottelin asiasta syyttäjän kanssa ja päätin käynnistää esitutkinnan.
 "Teemme kaikkemme, ettei vastaavaa tapahtuisi"
 Helsingin kaupunki kertoo saaneensa tiedon esitutkinnan käynnistymisestä. Kaupungin mukaan kuolemantapauksen jälkeen sosiaali- ja terveystoimessa käytiin läpi sairaalan ja kotihoidon henkilöstön kanssa lävitse kotiutusohjeet ja varmistettiin, että ne ovat yksiselitteiset.
 Myös perehdytyksessä aiotaan kiinnittää aiempaa enemmän huomiota kotiutusohjeiden läpikäymiseen.
 – Olemme arvioineet tämän tapauksen johdosta kotiutukseen liittyvät toimintatapamme. Teemme kaikkemme, ettei vastaavaa tapahtuisi, Helsingin kaupungin sairaala-, kuntoutus- ja hoivapalvelujen johtaja Seija Meripaasi kommentoi tiedotteessa.
 Meripaasin mukaan sairaalassa ja kotihoidossa käytetään samaa tietojärjestelmää, mutta se ei erikseen hälytä, jos potilas pääsee sairaalasta.
 – Tämä vaikutti osaltaan siihen, että kotihoito jäi käsitykseen, että potilas jäi sairaalaan, Meripaasi pahoittelee.

Helsinkiläinen kotihoidon potilas ehti olla kuolleena pitkään ennen löytymistä – poliisi käynnistää esitutkinnan


Summary: Kuningatar Elisabetille vuodesta 2019 on tullut annus horribilis 2. Edellinen kauhujen vuosi oli 1992.

Vuosi 1992 on jäänyt kuninkaalliseen historiaan nimellä  annus horribilis .
 Kuningatar  Elisabet  nimitti kyseistä vuotta hirvittäväksi, sillä silloin kolme hänen lapsistaan päätyi eroon, skandaalilehdet julkaisivat kuvia herttuatar  Sarahista  peuhaamassa rakastajansa kanssa, prinsessa  Diana  paljasti julkisuuteen onnettoman avioliittonsa salat ja Windsorin linna vaurioitui tulipalossa.
 Nyt brittilehdet nimittävät kuluvaa vuotta kuningattaren uudeksi hirvittäväksi vuodeksi.
 Annus horribilis 2:n aikana prinssi  Philip  on ajanut kolarin, prinssit  William  ja  Harry  ovat riitautuneet, Harry vaimoineen on haastanut lehtiä oikeuteen ja avautunut dokumenttielokuvassa,  listaa The Sun .  Daily Express -iltapäivälehti  lisää listaan vielä brexitin aiheuttaman perustuslaillisen kriisin.
 Ehdottomasti suurin skandaali on tänä vuonna kietoutunut kuningattaren toiseksi vanhimman pojan, prinssi  Andrew'n  ympärille.  Keskiviikkona prinssi ilmoitti vetäytyvänsä kaikista julkisista tehtävistään  rauhoittaakseen tilanteen. Brittilehtien jatkuvat paljastukset eivät kuitenkaan lupaa hyvää kuninkaalliselle perheelle.
 Daily Mail -lehti julistaa prinssi Andrew'n torstaina kansiotsikossaan hylkiöksi. Rex Features / AOP
 Prinssi Andrew'n tv-haastattelu oli pr-katastrofi
 Prinssi Andrew'n  BBC:n Newsnight-ohjelmalle viime viikolla antama haastattelu  ystävyyssuhteestaan miljonääri Jeffrey Epsteinin kanssa on tuomittu yleisesti pr-katastrofiksi. Haastattelussa Andrew esiintyi ylimielisesti, eikä pahoitellut seksuaalirikoksista tuomitun Epsteinin uhrien kokemuksia.
 Hän kiisti itseensä kohdistuneet syytökset alaikäisen tytön hyväksikäytöstä toinen toistaan erikoisemmilla selityksillä, jotka ovat herättäneet brittilehdistössä kummastusta. Prinssi muun muassa väitti, ettei pystynyt väitetyn hyväksikäytön tapahtuma-aikaan hikoilemaan.
 Prinssi kertoi ohjelmasssa, miten ystävyys Epsteinin kanssa oli ollut hänelle hyödyllinen solmittaessa suhteita talousvaikuttajiin.
 Haastattelun jälkeen prinssin tukemat hyväntekeväisyysjärjestöt alkoivat ottaa häneen etäisyyttä. Lopulta Andrew joutui ilmoittamaan vetäytyvänsä edustustehtävistään toistaiseksi.
 Julkisuuteen päätöksen kerrottiin olleen Andrew'n oma. Brittimedian mukaan julkisista tehtävistä vetäytymisen takana on kuningatar Elisabet,  Daily Mirror -iltapäivälehden  mukaan kuningatar ja Walesin prinssi  Charles  yhdessä. Myös  The Times -sanomalehden  mukaan Charlesia konsultoitiin Andrew-päätöstä tehtäessä.
 Prinssin tulot ja menot epäsuhdassa
 Andrew'n rahankäytöstä on herännyt lukuisia kiusallisia kysymyksiä sen jälkeen, kun iltapäivälehdet  Daily Mail  ja  The Sun  julkaisivat tämän taloutta perkaavat artikkelit. Lehdet ovat laskeneet, ettei prinssi mitenkään ole voinut kattaa tuloillaan paljon varoja vaativaa elämäänsä.
 Nyt onkin herännyt kysymys siitä, mitkä tahot prinssiä ovat rahoittaneet ja miksi.
 Prinssin vuositulot ovat koostuneet hovin jäsenelle maksettavasta edustusrahasta ja pienestä laivaston eläkkeestä. Yhteensä prinssin vuositulot ovat olleet 270 000 puntaa eli noin 315 000 euroa.
 Daily Mailin ja Sunin mukaan prinssi on Epsteinin ja muiden varakkaiden tuttaviensa avulla onnistunut keräämään muhkean omaisuuden, joka koostuu muun muassa kalliista autoista ja ylellisistä kelloista. Liikemiehet ovat olleet lehden mukaan valmiita maksamaan päästäkseen hyödyntämään Andrew'n kuninkaallisia yhteyksiä.
 Daily Mailin mukaan tästä on hyötynyt myös Andrew'n ex-vaimo, herttuatar  Sarah , jonka miljoonavelkoja rahoilla on kuitattu. Esimerkiksi Epstein antoi talousahdingossa olleelle Sarahille 15 000 puntaa, joiden vastaanottamista herttuatar nyt katuu.
 Kotitilaansa Andrew on lehtien mukaan kunnostanut 7,5 miljoonalla punnalla. Sveitsistä hän hankki vuonna 2014 hiihtomajan, jonka hinta oli 13 miljoonaa puntaa.
 Kuningatar Elisabet, Bahrainin kuningas Hamad ibn Isa Al Khalifa ja prinssi Andrew seurasivat hevosia Windsorissa toukokuussa 2019. Rex Features / AOP
 Suhteet oligarkkeihin ja Lähi-itään herättävät kysymyksiä
 Daily Mailin mukaan prinssi on ollut läheisissä väleissä Kazakstanin itsevaltaisen presidentin  Nursultan Nazarbajevin  kaltaisten valtiojohtajien kanssa. Myös entisen Neuvostoliiton alueen oligarkkien seura on kelvannut hyvin prinssille.
 Kuninkaallisten suhteiden hankkiminen rahaa vastaan herätti huomiota jo vuonna 2010, kun  herttuatar Sarah astui iltapäivälehti News of the Worldin virittämään ansaan . Lehden toimittajat nauhoittivat sen, kuinka herttuatar lupasi pääsyn prinssi Andrew'n luo rahaa vastaan.
 Prinssi toimi vielä tuolloin Britannian kauppavaltuutettuna. The Sun huomauttaa, ettei prinssiä kauppavaltuutettuna juurikaan nähty länsimaissa, mutta sitäkin enemmän Lähi-idässä. Lehden mukaan prinssi ehti marraskuun 2001 ja toukokuun 2008 välisenä aikana vierailla Yhdistyneissä arabiemiirikunnissa yhdeksän kertaa, Qatarissa viisi kertaa ja Kuwaitissa, Bahrainissa ja Egyptissä kussakin neljä kertaa.
 Kauppavaltuutetun työn tuloksia ei juuri nähty, kertoo The Sun, jonka mukaan Britannian kauppaministeri  Ian Pearson  ei vuonna 2005 kysyttäessä kyennyt sanomaan yhtään prinssin ansiosta syntynyttä kauppasopimusta.
 Prinssi joutui luopumaan tehtävästään kauppavaltuutettuna vuonna 2011  epämääräisistä ystävyyssuhteistaan syntyneen skandaalin jälkeen.
 Myös prinssin aiemman kodin Sunninghillin myynti vuonna 2007 herättää kysymyksiä. Kazakstanilainen oligarkki, presidentti Nazarbajevin vävy  Timur Kulibajev  maksoi talosta aikoinaan kolme miljoonaa puntaa yli pyyntihinnan ilman selitystä. 15 miljoonaa puntaa kartanosta maksanut ostaja jätti rakennuksen tämän jälkeen tyhjilleen, kirjoittaa Daily Mail.
 Prinssin suhteet epämääräisiin henkilöihin nostattivat huomiota myös kesällä, kun aseiden salakuljetuksesta aiemmin tuomittu libyalainen  Tarek Kaituni  ilmestyi Andrew'n tyttären prinsessa  Eugenien  häiden vieraslistalle.
 Prinssin keskiviikkoinen ilmoitus julkisista tehtävistä vetäytymisestä johtaa  Daily Mirror -iltapäivälehden  mukaan siihen, että Andrew menettää nyt vuotuisen 250 000 punnan määrärahansa.
 93-vuotias kuningatar Elisabet joutuu jälleen kärsimään perheensä aiheuttamista huolista. Andy Rain / EPA
 Iäkäs kuningatar joutuu taas pelastamaan tilanteen
 Brittilehdissä on nostettu esille huoli siitä, miten 93-vuotias kuningatar Elisabet joutuu jälleen kerran murehtimaan perheenjäsentensä aiheuttamia huolia.
 Aiemmin kuningattaren tukena ollut puoliso, prinssi Philip, jäi vuonna 2017 eläkkeelle virallisista tehtävistään ja on nyt vetäytynyt julkisuudesta. Brittilehtien mukaan 98-vuotias Philip viettää aikaansa enimmäkseen Itä-Englannissa sijaitsevassa Sandringhamissa.
 Kuningattaren puoliso, prinssi Philip joutui alkuvuodesta kolariin ajaessaan autolla. Kuva on otettu toukokuussa 2018. Neil Hall / EPA
 Prinssi Philip ajoi tammikuussa kolarin, jossa loukkaantui kaksi ihmistä. Molemmat loukkaantuneet olivat autossa, johon Philip törmäsi. Kolarin jälkeen Philip luopui ajokortistaan.
 Vastuuta edustustehtävistä on jaettu nuoremmille kuninkaallisen perheen jäsenille. Kun kuningatar lokakuussa puhui parlamentissa, hänen vanhin poikansa, Walesin prinssi Charles, oli hänen rinnallaan.
 Lisää murheita kuningattarelle tuottaa perheen nuorempi sukupolvi. Prinssi Harry ja herttuatar  Meghan  ovat viime aikoina olleet kohuotsikoissa niin lehtien oikeuteen haastamisen kuin antamansa tv-haastattelunkin vuoksi.
 Haastattelussa Harry vaikutti myöntävän, että väitteet hänen ja isoveljensä prinssi Williamin huonoista väleistä eivät ole aivan tuulesta temmattuja. Harry sanoi veljesten olevan elämässään eri poluilla.
 – Olemme veljeksiä ja tulemme aina olemaan veljeksiä. Meillä on hyviä päiviä ja huonoja päiviä, prinssi kommentoi.
 Prinssi Harry myönsi antamassaan televisiohaastattelussa, että hän on "eri polulla" veljensä prinssi Williamin kanssa. Veljekset kuvattiin marraskuussa kaatuneiden muistotilaisuudessa Lontoossa. Rex Features / AOP
 Viime viikolla brittimediassa, muun muassa  Sky News -uutiskanavalla , kerrottiin, että Harry ja Meghan eivät tänä vuonna poikkeuksellisesti osallistu yhteiseen joulunviettoon muun kuninkaallisen perheen kanssa.  The Sun huomauttaa , että kuningattaren ja prinssi Philipin korkeat iät huomioiden yhteisiä perhejouluja ei välttämättä enää ole kovin montaa jäljellä.
 Tunnetusti ärhäkkäässä brittilehdistössä on skandaalivuoden aikana ja varsinkin prinssi Andrew'n yhä syvenevän skandaalin pyörteissä nostettu esille vaatimus  virallisen aseman kuninkaallisessa perheessä omaavien jäsenten  määrän karsimisesta. Prinssi Charlesin on kerrottu, muun muassa  I-sanomalehden pääkirjoituksessa , aikovan tehdä tällaisen muutoksen noustessaan tulevaisuudessa valtaistuimelle.
 Ruotsissa vastaava karsinta tehtiin jo aiemmin tänä vuonna , kun kuningas  Kaarle XVI Kustaa  ilmoitti, ettei prinssi  Carl Philipin  ja prinsessa  Madeleinen  lapsilla enää jatkossa ole virallista asemaa hovissa.
 Lue myös:
 Lehdet: Hovi huolissaan prinssi Harryn "hauraasta henkisestä tilasta" – "Tämä ei ole tasapainoisen ihmisen toimintaa"
 Media spekuloi prinssi Andrew'n ja alaikäisten tyttöjen hyväksikäytöstä epäillyn Epsteinin tuttavuudella – Prinssi järkyttyi vihjailuista
 Varpaan imeskelyn vuoksi sylkykupiksi joutunut herttuatar Sarah sai lopulta armon brittilehdiltä – "Olen ikuinen lapsi, se johtaa ongelmiin"

Skandaaliprinssi Andrew vajoaa yhä syvemmälle suohon – brittimedia kysyy, kuinka satojen tuhansien tuloilla on rahoitettu miljoonamenot


Summary: Israelin pääministerin kilpailijan Benny Gantzin epäonnistuminen hallituksen kokoamisessa näyttää vievän kohden kolmansia vaaleja.

Israelilaiset äänestäjät joutunevat ensi keväänä jälleen vaaliuurnille – ja valitsemään vaihtoehdoista, jotka eivät ole sitten edellisten vaalien muuttuneet.
 Ensimmäinen koitos nähtiin huhtikuussa, toinen syyskuussa. Nyt ollaan matkalla todennäköisesti maaliskuussa järjestettäviin vaaleihin, kun hallitustunnustelija, keskustaoikeistolaisen Sininen ja valkoinen -puolueen johtaja  Benny Gantz  joutui ilmoittamaan, ettei onnistunut hallituksen muodostamisessa.
 Toimitusministeriötä vetävälle vt. pääministerille  Benjamin Netanjahulle  tämä saattaa sopia. Netanjahua uhkaa kenties vaalitappiotakin vakavampi paikka, korruptiosyytteet.
 Israelin korkein syyttäjäviranomainen, oikeuskansleri  Avichai Mandelblit  aikoo ilmoittaa vielä tänään torstaina siitä, nostaako hän syytteet.
 Netanjahua epäillään noin 240 000 euron arvoisten lahjojen vastaanottamisesta sekä palvelusten jakamisesta vastineeksi myönteisestä mediahuomiosta. Lahjonnan vastaanottamisesta hänet saatettaisiin tuomita enimmillään kymmeneksi vuodeksi vankeuteen, petoksesta ja luottamusaseman väärinkäytöstä kolmen vuoden vankeuteen.
 Hallitustunnustelija Benny Gantzin epäonnistuminen on viemässä Israelin jälleen uusiin vaaleihin.  Abir Sultan / EPA
 – Rikossyytteitä on useampia, mutta niissä kaikissa on kyse poliittisen vallan käytöstä henkilökohtaiseen hyötymiseen, kiteytti Ylen aamussa haastateltu neuvonantaja  Mikko Patokallio  Kansainvälisen konfliktien ratkaisun instituutista CMI:sta.
 Hän arvioi että vt. pääministerin asemasta on etua oikeusprosessissa.
 Kahtiajakautunut Israel
 – Kannattajajoukoilleen Netanjahu on kuvaillut  Trumpin  hengessä, että syytteissä on kyse syvän valtion salajuonesta häntä vastaan, sanoi Patokallio ja muistutti Israelin yhteiskunnan kahtiajakoisuudesta.
 – Israelin vasemmisto näkee syytteet vakavina, ja katsoo niiden osoittavan, että Netanjahu on epäkelpo pääministeriksi.
 Ylen aamun keskustelussa Helsingin yliopiston tutkijatohtori  Timo Stewart  arvioi, että Benjamin Netanjahua vastaan ehkä nostettavat rikossyytteet ovat yksi vaalien pääkysymyksistä.
 – Kyseessä on ylipäätään Netanjahun kausi – monet ovat kampanjoineet sillä, että halutaan muutosta, ja joku muu pääministeriksi hänen sijaansa. Muita keskeisiä keskeisiä teemoja ovat uskonnon rooli yhteiskunnassa ja se, voidaanko Israelin arabipuolueet ottaa missään tilanteessa mukaan hallitukseen.
 Patokallion mukaan Benny Gantzin Sininen ja valkoinen -puolue ei halua nähdä Netanjahua pääministerinä, jos tätä vastaan nostetaan syytteitä.
 – Toisaalta tämä itse ei halua luopua pääministerin asemasta niin kauan kuin voi turvautua siihen.
 Trumpilta tukea Netanjahulle
 Poliittisen paineen alla Netanjahu on pitänyt kiinni tiukasta linjasta.
 Jo aiemmilla vaalikierroksilla Netanjahu lupaili  Jordan-joen laakson liittämistä  Israeliin.
 Siirtokuntien asemassa hän sai juuri juuri tukea Yhdysvalloilta, kun ulkoministeri  Mike Pompeo  ilmoitti maan pitävän Israelin Länsirannalle perustamia siirtokuntia kansainvälisen lain mukaisina. Jo aiemmin Yhdysvallat julisti pitävänsä Jerusalemia Israelin pääkaupunkina
 Näiden linjausten myötä Yhdysvallat erkanee entisestään Euroopan unionin näkemyksestä. Myös  suomalaisten asiantuntijoiden mukaan siirtokunnat ovat yksiselitteisesti laittomia.  Israelissa presidentti Trumpin hallinnon irrottautuminen  Barack Obaman  ajan Israel-politiikasta voi kuitenkin auttaa Netanjahua pitämään kiinni poliittisesta vallastaan.
 Tasavahva asetelma jumittaa
 Toistuvat vaalit ja niitä seuraavat tuloksettomat yritykset muodostaa Israelille hallitusta kertovat poliittisesta umpikujasta.
 Oikeistolainen Likud ja keskustaoikeisatolainen Sininen ja valkoinen -puolue ovat olleet vaaleissa tasavahvoja. Näiden yhteishallitus on kuitenkin kaatunut kiistaan pääministeripaikan kierrätyksestä, eikä muista pienemmistä puolueista ole löytynyt tukea hallituspohjan muodostamiseen.
 Benjamin Netanjahu  lehdistökokouksessa Israelin iskettyä Gazaan 12.11.  Abir Sultan / EPA
 Mikko Patokallio muistuttaa, että israelilaiset ovat käyneet äänestämässä kaksi kertaa, ja kummallakin kerralla on tulos ollut täysin hajaantunut.
 – On kaksi lähes yhtä isoa blokkia, mutta kummallakaan ei ole selkeää enemmistöä.
 Vaalipeli on jo käynnissä
 Timo Stewart muistuttaa että vaa´ankieliasemassa oleva  Avigdor Liebermanin  nationalistinen Israel Beiteinu -puolue halusi ensin yhteistyötä isojen puolueiden kanssa. Kun se ei onnistunut, Liebemann haluaa näyttää, että muut puolueet eivät ole valmiita kompromisseihin.
 – Tämä tuntuu jo vaalipeliltä, luonnehtii Stewart.
 Israelin arabeja edustavia puolueita ei ole hyväksytty hallituskumppaneiksi, ja ne ovat muutenkin joutuneet taka-alalle.
 Yle aamussa haastatellut asiantuntijat eivät usko siihen mahdollisuuteen, että Israelin parlamentin piiristä löytyisi enää tukea vielä yhdelle yritykselle muodostaa hallitus.
 Maan presidentti  Reuven Rivlin  antoi kuitenkin Knessetille tehtäväksi löytää ehdokas, joka saisi kansanedustajien enemmistön tuen hallitustunnustelijaksi.
 Tähän on aikaa 11.12. asti. Mikäli hallitustunnustelijaa ei kolmessa viikossa löydy, on Israelilla edessään parlamenttivaalit – kolmannen kerran vuoden sisällä.
 Lisää:
 Israeliin ei saatu nytkään hallitusta, kolmannet vaalit puolen vuoden sisällä yhä todennäköisempi vaihtoehto
 Israelin pitkäaikaisimman pääministerin kohtalon hetket alkoivat – Nämä syytteet uhkaavat Netanjahua

Israelissa vaalit tulevat ja menevät, kun Benjamin Netanjahu taistelee asemastaan maan johtajana


Summary: Roskaruuan syöminen aiheuttaa kaupunkivariksille puutostilan, jonka seurauksena sen höyhenpeite kärsii.

Oletko koskaan katsonut tarkemmin torilla tai nakkikioskin kulmilla vaappuvia variksia?
 Jos variksen höyhenpeitteessä, etenkin siivissä, on valkoisia laikkuja, varis kärsii todennäköisesti A-vitamiinin esiasteen eli karotenoidien puutteesta. Laikukkaan variksen heikosti kehittyneissä siipisulissa on usein myös huonolaatuisia säikeitä ja osa siipisulista puuttuu kokonaan tai on katkennut.
 Laikukkaiden varisten määrä on lisääntynyt kaupungeissa jatkuvasti.
 Osittaisalbiinoja variksia on elänyt Suomessa 1960-luvulta lähtien, mutta laikukkaat varikset alkoivat yleistyä vasta 1990-luvulla. Tänä päivänä niitä tavataan miltei kautta maan aina Ahvenanamaalta Oulun korkeudelle saakka.
 Puutostilan vuoksi osittain albiinojen varisten lentokyky on puutteellinen tai ne eivät kykene lainkaan nousemaan siivilleen.
 – Se johtuu liian yksipuolisesta ravinnosta. Kaupunkiympäristössä varis ahmii ihmiseltä yli jääneitä tähteitä. Varisten sanotaankin käyvän "nakkikioskilla", kertoo Turun yliopiston ympäristötieten lehtori ja luonnontieteiden ja tekniikan alan dosentti  Timo Vuorisalo .
 Variksen osittaisalbinismia ei ole laajemmin tutkittu, mutta kanarianlinnuille tehdyissä tutkimuksissa karotenoidien puutteen on todettu aiheuttavan värimuunnoksia niiden höyhenpeitteeseen.
 Vuorisalon mukaan kanarinalinnuilla tehty tutkimus pätee mitä suurimmalla todennäköisyydellä myös variksiin.
 Osittaisalbinismia tavataan etenkin varisten lentopoikaisssa ja nuorissa yksilöissä.
 – Variksenpoikasen pitää saada kasvaakseen ja kehittyäkseen riittävän monipuolista ravintoa. Pelkkä grilliruokien ahmiminen käy myös varisten terveydelle.
 Raakkuvat pöytävieraat
 Vuorisalon mukaan varisten kohdalla voidaan puhua "luottokorttihypoteesista". Se tarkoittaa, että heikommatkin varikset saattavat pärjätä kaupungeissa, koska ne saavat myös talvella ravintonsa tavalla tai toisella ihmisen välityksellä.
 – Varikset syövät meidän ylijäämiämme meidän laskuumme. Kaupunkivariksia kutsutaan myös "pöytävieraiksi."
 Pariutumisaikana osittaisalbiinot varikset ovat terveitä lajitovereitaan huonommassa asemassa. Varis valitsee mieluummin itselleen terveen ja voimakkaan kumppanin, joka pystyy osaltaan huolehtimaan parin tulevista poikasista.
 Vuorisalo ei usko, että puutostilavaikuttaisi haitallisesti varisten perimään.
 – Geneettistä alttiutta puutostilan aiheuttamille muutoksille saattaa siirtyä seuraavalle sukupolvelle, mutta poikaset eivät kuoriudu osittain albiinoina.
 Ihmisten ruoanrippeet ovat kaupungissa elävälle varikselle herkkupaloja.  Risto Salovaara / Yle
 Hoikkia ahmatteja
 Vaikka kaupunkivarikset elävät epäterveellisellä ruualla, niille ei kuitenkaan kerry ylipainoa.
 Lintujen elimistö ei kerää ylimääräistä rasvaa. Vain muuttavat linnut kasvattavat rasvakerrostaan muuttomatkaansa varten, mutta heikot ja laikukkaat kaupunkivarikset eivät muuta.
 Vuorisalon mukaan esimerkiksi pulujen alttius vastaavalle puutostilalle on pienempi, koska pulut syövät pääosin leivänmuruja ja siemeniä.
 – Puluilla on hyvin erilaisia ja monivärisiä höyhenpeitteitä, joten pulujen värimuutoksia lienee myös mahdoton havaita.
 Vuosikymmenten myötä varikset ovat sopeutuneet elämään kaupungeissa ja käyttämään ihmistä hyväksen muutenkin kuin ravintoa etsiessään. Vuorisalo mainitsee esimerkkinä Turussa eläneen, osittain albiinon ja heikosti lentäneen variksen, joka hakeutui talvipakkasilla kioskin nurkalle tyhjäkäynnille jätettyjen autojen alle lämmittelemään.
 – Kun ihmiset istuivat takaisin autoon, varis viipotti auton alta pakoon ennen kuin auto lähti liikkeelle.
 Saaliina lajitoveri
 Kaikkiruokaista varista pidetään harakan ohella "luonnon puhtaanapitolaitoksena", sillä varis syö mieluusti teiden varsilta kuolleita nisäkkäitä ja lintuja.
 Varis nokkii ravinnokseen myös kuolleen variksen.
 Varis saattaa käydä myös lintujenruokintapaikoilla, mutta lisäksi sille maistuvat kananmunankuoret, luut, rustot ja muut roskalaatikoiden antimet.
 Petolintuna varis saalistaa pienempiä lintuja ja jyrsijöitä ja rosvoaa muiden lintujen, myös lajitoveriensa pesiä.
 Norjalaisissa tutkimuksissa maaseudulla kuoriutuneita variksia on viety kaupunkiin ja vastaavasti kaupungissa kuoriutuneita poikasia maaseudulle.
 – Maallemuuttajat olivat terveitä ja voivat hyvin, kun taas kaupunkiin viedyillä maalaisvariksilla alkoi esiintyä puutostilan aiheuttamia oireita, Vuorisalo kertoo.
 Pyhtääläisen pitkän linjan lintuharrastajan  Ari Vuorion  mukaan värimuutokset eivät aina johdu puutostilasta, vaan valkoiset laikut voivat olla leukismia eli synnynnäisiä muutoksia linnun pigmentin tuotannossa.
 Myös ympäristö, kuten ilman epäpuhtaudet saattavat vaikuttaa lintujen väritykseen.
 – Laikukkaita variksia on erheellisesti pidetty variksen ja harakan risteyminä, mutta lajit eivät ole nykyisen tiedon mukaan risteytyneet keskenään, Vuorio toteaa.
 Turkulainen vallanvaihto
 Puutostilan ei tiedetä aiheuttavan variksille muita oireita värimuutosten ja siipisulkien kehityshäiriöiden lisäksi. Jos varis alkaa saada roskaruuan sijasta monipuolisempaa ravintoa, sen väri ja siipisulat korjaantuvat seuraavan sulkasadon yhteydessä.
 Vuorisalon mukaan kaupungeissa elävien varispopulaatioiden määrä saattaa tulevaisuudessa vähentyä nykyisestään. Hän sanoo, että kolme vuotta sitten voimaan tullut biojätteen läjittämiskielto on jo melkein häätänyt varikset kaatopaikoilta.
 – Jos biojätteiden käsittely tehostuu ja hygieniataso nousee, varikset joutuvat hakemaan ravintonsa muualta. Se on variksille pelkästään hyväksi.
 Vuorisalon kotikaupungissa Turussa varikset ovat jo vähentyneet, mutta niiden tilalle ovat tulleet harakat.
 – Harakoilla ei ole tavattu vastaavanlaisia puutostilan aiheuttamia oireita.

Roskaruoka ajoi varikset synkkään kierteeseen – tuhosi ulkonäön ja vei lentokyvyn niin, etteivät ne kelpaa enää puolisoksi


Summary: Netanjahu on poliittisen kriisin kourissa kärvistelevän maan virkaa tekevä pääministeri. Syyte ei pakota häntä eroamaan, mutta paine kasvaa.

Israelissa virkaa tekevää pääministeriää  Benjamin Netanjahua  vastaan on päätetty nostaa korruptiosyytteet, ilmoittaa Israelin korkein syyttäjäviranomainen, oikeuskansleri  Avichai Mandelblit .
 Netanjahua syytetään lahjojen vastaanottamisesta, petoksesta ja luottamusaseman väärinkäytöstä.
 Netanjahu kertoi illalla televisiopuheessa, että hän pitää saamiaan korruptiosyytteitä käytännössä samana asiana kuin vallankaappausyritystä. Netanjahun mukaan syytteet pohjaavat perättömiin väitteisiin.
 Korruptiosyytteet voivat merkitä Netanjahulle pitkää vankilatuomiota.
 Lahjonnasta hänet saatettaisiin tuomita enimmillään kymmeneksi vuodeksi vankeuteen, petoksesta ja luottamusaseman väärinkäytöstä  kolmen vuoden vankeuteen .
 Maan vasemmiston mukaan vakavat syytteet osoittavat, että Netanjahu ei sovi pääministeriksi.
 Korruptiosyytteet vaikuttanevat myös Israelin politiikkaan, sillä maa on ollut ilman hallitusta lähes vuoden poliittisen väännön takia.
 Lain mukaan Netanjahun ei ole pakko erota tehtävästään, mutta painetta eroilmoituksen tekemiselle tulee olemaan kosolti.
 – (Netanjahulla) ei ole yleiseen mielipiteeseen tai moraaliin perustuvaa mandaattia tehdä kohtalokkaita päätöksiä, sanoi keskustaoikeistolaisen Sininen ja valkoinen -puolueen johtaja  Benny Gantz  pian syyteilmoituksen jälkeen.
 Myönteistä mediahuomiota
 Netanjahua syytetään palvelusten jakamisesta vastineeksi myönteisestä mediahuomiosta.
 Netanjahun sanotaan neuvotelleen sopimuksen maan parhaiten myyvän sanomalehden Yedioth Ahronothin kanssa. Vastineeksi Netanjahu on syyttäjien mukaan tarjoutunut hidastamaan kilpailevan päivälehden kasvua lainsäädännöllä. Tästä Netanjahu sai syytteet petoksesta ja luottamusaseman väärinkäytöstä.
 Tämän lisäksi Netanjahu on syyttäjien mukaan jakanut suotuisia päätöksiä maan johtavalle teleyritykselle Bezeqille vastineeksi myönteisestä mediahuomiosta. Tästä tapauksesta Netanjahua vastaan on nostettu syytteet lahjusten vastaanottamisesta, petoksesta ja luottamusaseman väärinkäytöstä.
 Sikareita ja samppanjaa
 Netanjahua ja hänen vaimoaan Saraa syytetään lahjojen vastaanottamisesta  Arnon Milchanilta , kuuluisalta elokuvatuottajalta ja Israelin kansalaiselta sekä australialaiselta miljonääribisnesmies  James Packerilta . Lahjoihin kuuluu tiettävästi samppanjaa ja sikareita. Tässä kokonaisuudessa syytteet Netanjahulle ovat petos ja luottamusaseman väärinkäyttö.
 Lue myös :
 Israelissa vaalit tulevat ja menevät, kun Benjamin Netanjahu taistelee asemastaan maan johtajana

Benjamin Netanjahua syytetään lahjusrikoksista ja petoksesta – Pääministeri vastasi tulisesti: "Käytännössä vallankaappausyritys"